Savigny-sur-Clairis - Wikipedia, entziklopedia askea.\nLouise CARTIER (2014-2020)\n48° 04′ 29″ N, 3° 05′ 36″ E / 48.074722222222°N,3.0933333333333°E / 48.074722222222; 3.0933333333333Koordenatuak: 48° 04′ 29″ N, 3° 05′ 36″ E / 48.074722222222°N,3.0933333333333°E / 48.074722222222; 3.0933333333333\nDomats, Courtenay, Saint-Hilaire-les-Andrésis, Piffonds eta Vernoy\nSavigny-sur-Clairis Frantziako udalerria da, Yonne departamenduan dagoena, Borgoina-Franche-Comté eskualdean. 2013an 380 biztanle zituen.\n2007an Savigny-sur-Clairis udalerrian erroldatutako biztanleak 380 ziren. Familiak 122 ziren, horien artean 28 pertsona bakarrekoak ziren (16 bakarrik bizi ziren gizonak eta 12 bakarrik bizi ziren emakumeak), 41 seme-alabarik gabeko familiak ziren, 45 seme-alabak dituzten bikoteak ziren eta 8 seme-alabak dituzten guraso-bakarreko familiak ziren.\n2007an 512 etxebizitza zeuden, 118 familiaren etxebizitza nagusia ziren, 387 bigarren erresidentzia ziren eta 7 hutsik zeuden. 506 etxeak ziren eta 5 apartamentuak ziren. 118 etxebizitza nagusietatik 91 bere jabearen bizilekua ziren, 10 alokairuan okupaturik zeuden eta 16 doan lagata zeuden; 9 etxek bi gela zituzten, 8 etxek hiru zituzten, 34 etxek lau zituzten eta 67 etxek bost zituzten. 105 etxek euren parking plaza propioa zuten azpian. 53 etxetan ibilgailu bat zegoen eta 56 etxetan bat baino gehiago zituzten.\nSavigny-sur-Clairis udalerriko biztanleria-piramidea 2009an .\n2007an lan egiteko adina zuten pertsonak 181 ziren, horien artean 128 aktiboak ziren eta 53 inaktiboak ziren. 128 pertsona aktiboetatik 118 lanean zeuden (73 gizon eta 45 emakume) eta 10 langabezian zeuden (3 gizon eta 7 emakume). 53 pertsona inaktiboetatik 24 erretiraturik zeuden, 16 ikasten zeuden eta 13 "bestelako inaktibo" gisa sailkaturik zeuden.\n2009an Savigny-sur-Clairis udalerrian 139 unitate fiskal zeuden, 314 pertsonek osaturik. Pertsona bakoitzeko diru-sarrera fiskalaren mediana urteko 19.241,5 euro zen.\n2007an zeuden 24 komertzioetatik, 1 bestelako produktu industrialen fabrikazioko enpresa zen, 4 eraikuntza enpresak ziren, 3 ibilgailuen saltze eta konpontze enpresak ziren, 1 garraio enpresa zen, 2 ostalaritza eta jatetxe enpresak ziren, 1 higiezinen enpresa zen, 5 zerbitzu enpresak ziren, 4 administrazio publikoko enpresak ziren eta 3 «beste zerbitzu jarduera batzuk» multzoan sailkatutako enpresak ziren.\n2000. urtean Savigny-sur-Clairis udalerrian 4 nekazaritza-ustiategi zeuden.\nWikimedia Commonsen badira fitxategi gehiago, gai hau dutenak: Savigny-sur-Clairis\nOrriaren azken aldaketa: 22 martxoa 2019, 21:44.


Txakur Gorriak, Sormen Kolektiboak, “Orainmenean” estreinatuko du Euskararen Etxean — Gaztezulo\nTxakur Gorriak, Sormen Kolektiboak, “Orainmenean” estreinatuko du Euskararen Etxean\nTxakur Gorriak, Sormen Kolektiboak, “Orainmenean” estreinatuko du Euskararen Etxean Bertsolaritzaren genealogia feminista “posible” bat josi dute; urriaren 8an estreinatuko dute, Bilboko Euskararen Etxean. https://www.gaztezulo.eus/albisteak/txakur-gorriak-201corainmenean201d-estreinatuko-du-euskararen-etxean https://www.gaztezulo.eus/albisteak/txakur-gorriak-201corainmenean201d-estreinatuko-du-euskararen-etxean/@@download/image/HIZKIBRIDOAK_Urr_8_fb-730x355.jpg\nBertsolaritzaren genealogia feminista “posible” bat josi dute; urriaren 8an estreinatuko dute, Bilboko Euskararen Etxean.\nBertsolaritzaren genealogia feminista “posible” bat josi du Txakur Gorria Sormen Kolektiboak Orainmenean izenburuko ikuskizunean, eta urriaren 8an estreinatuko dute, Bilboko Euskararen Etxean, 19:30etik aurrera. Ekitaldia Hi(ZKI)bridoak zikloaren baitan egingo da.\nTxakur Gorria Sormen Kolektiboaren arabera, “bertsolaritzan beti kontatu izan da gizonezko bertsolarien historia. Hala ere, iritsi zaizkigun izen handi horien atzean arakatuz gero, hainbat eta hainbat plaza-andreren arrastoak agertzen dira. Horregatik, bertsolaritzaren hastapenetatik gaur arteko historia hori zalantzan jartzeko eta bertsolaritzaren genealogia feminista posible bat berridazteko ahalegina egin dute, ikusezin izandakoak ikusaraziz. Emakumez osatutako bertso-saio honetan, bertsolariek genealogia horren parte diren datuak eta gertaerak izango dituzte kanturako abiapuntu. Gainera, berridatzitako historiaren mugarri ezberdinetan oinarritutako irudiak egongo dira erakusgai”.\nInfo gehiago: EUSKARAREN ETXEA.


IMVrekin lotutako zerbitzuak\nEskatzaileen nahiz bizikidetza-unitatea osatzen dutenen identitatea nortasun agiri nazionalaren bidez egiaztatuko da, espainiarren kasuan, eta jatorriko herrialdeko nortasun-agiri nazionalaren edo atzerritarraren identifikazio-txartelaren edo pasaportearen bidez, atzerritarren kasuan; azken horiek gainera, atzerritarraren Identifikazio zenbakia (AIZ) ere eman behar dute nortasuna egiaztatzeko dokumentuetan edo Espainian legez bizi dela frogatzen duten agirietan agertzen ez bada.\nBizikidetza-unitateko kide diren espainiar guztiei eskatu ahal zaie NAN agiria, adina edozein dela ere, baina bizikidetza-unitate barruan dauden 14 urtetik beherako adingabeak NANa igortzeari eta berritzeari dagozkien tasak ordaintzetik salbuetsita daude.\nEspainian legezko egoitza egiaztatzeko, atzerritarren erregistro zentralean eman beharko da izena, Europar Batasuneko estatu kideetako, Europako Esparru Ekonomikoko edo Suitzako Konfederazioko nazionalen kasuan; beste nazionalitate bateko atzerritarren kasuan, Batasuneko herritarraren senide-txartela edo egoitza-baimena, edozein modalitatetan.\nGizaki-salerosketaren biktima eta sexu-esplotazioaren biktima izan direnek, eta haien seme-alabek, Espainian legezko egoitza egiaztatu ahal izango dute Barne Ministerioko Segurtasuneko Estatu Idazkaritzak agintaritza polizial edo judizialarekin lankidetzan igorritako edo biktimaren egoera pertsonalaren izenean Migrazioen Estatu Idazkaritzak igorritako aldi baterako egoitza-baimenaren bidez.\nGenero indarkeriaren biktima diren emakumeek eta haien seme-alabek Espainian legezko egoitza egiaztatu ahal izango dute aparteko egoeretan egoitza-baimena emateko eskuduntza duen agintariak igorritako aldi baterako egoitza-baimena erabiliz, baimen hori ebatzi bitartean.\nEspainiako egoitza errolda-ziurtagiriaren bidez egiaztatuko da.\nBizikidetza-unitatea frogatzeko, familia liburua, erregistro zibileko ziurtagiria eta etxebizitza berean erroldatuta egoteari buruz Udal erroldan dauden datuekin.\nPrestazio-eskaera egitean eman diren datuek bat egiten ez badute, egoera bakoitzerako beharrekoa den denbora-tarteari dagokion errolda-ziurtagiria, historikoa eta kolektiboa, aurkeztu beharko da, bizikidetza-unitatea osatzen duten kideak bizi diren edo bizi izan diren etxebizitzei erreferentzia egiten diona eta Udaletxeak igorri duena.\nIzatezko bikotea erkidegoko erregistro zehatzetan edo bizilekuaren udaletxeetakoetan eskatuko den inskripzio ziurtagiri bidez ziurtatuko da, edo bikotea sortu dela egiaztatzen duen dokumentu publikoaren bidez. Aipaturiko inskripzioa zein dokumentu publiko horri dagokion formalizazioa gutxienez prestazio-eskaera egin den data baino bi urte lehenago egin behar izana dago.\nBanaketa- edo dibortzio-izapideak abian jartzea edo halakoak daudela egiaztatzeko, dagokion salaketa edo ebazpen judiziala edo dokumentu publikoa aurkeztu beharko da.\nBeste pertsona bati ezkontza-lotura edo izatezko bikote bidez lotuta ez dagoela egiaztatzeko, zinpeko deklarazioaren bidez edo prestazio-eskaera bertan eskatzaileak berak egindako baieztapen solemnearen bidez egiaztatuko da. Zinpeko deklarazio edo baieztapen solemne horrek ez dio galaraziko erakunde kudeatzaileari akreditazio gehigarria eskatzeaz funtsa duen zalantzaren bat agertuz gero.\nGurasoengandik, tutoreengandik edo hartzaileengandik era independentean bizi izatea frogatuko da Estatistikako Institutu Nazionalak emandako datuen bidez edo, dagokionean, eskatzailearen etxebizitzan denbora-tarte horretan erroldatutako pertsona guztiak agertzen diren errolda-ziurtagiri historikoa eta kolektiboa aurkeztuta.\nEtxerik gabeko pertsonatzat hartzen da etxerik izan gabe udalerrian bizi ohi den pertsona, eta hori egiaztatuko da gezurrezko bizileku bateko erroldatze-agiriaren bidez, Udaleko errolda kudeatzeari buruz Udalek dituzten argibide tekniko zehatzak aplikatuz.\nGenero-indarkeriaren biktima izatea, betiere genero-indarkeriaren aurka osoko babesa emateko neurriei buruzko abenduaren 28ko 1/2004 Lege Organikoaren 23. artikuluan ezarritako edozein bitartekoren bidez egiaztatuko da.\nGiza salerosketaren eta sexu-esplotazioko salerosketaren biktima izatea, betiere biktima horiei arreta osoa emateaz arduratzen diren zerbitzu publikoek edo gizarte-zerbitzuek egindako txostenaren bidez egiaztatuko da. Halaber, gai horretan eskudunak diren eta Administrazio Publikoek behar bezala aintzatesten dituzten erakunde sozial espezializatuek igorritako txostenaren bidez ere egiazta daitezke.\nAdingabekoak babesteko egoitza zentroetatik datozen 18 eta 22 urte bitarteko pertsona izatea egiaztatuko da dagokion Autonomia-erkidegoko harrera edo tutoretza izan duen erakundeak igorritako ziurtagiriaren bidez.\n% 65eko desgaitasuna edo handiagoa duen pertsona desgaitua izatea egiaztatuko da autonomia-erkidegoetako eta Ceuta eta Melillako IMSERSOko erakunde eskudunaren ziurtagiri bidez.\nBizitzeko gutxieneko diru-sarrerako prestazio ekonomikoa eskuratzeko eta mantentzeko diru-sarreren eta ondarearen baldintzak erakunde kudeatzaileak beteko ditu Zerga Administrazioko Estatu Agentziak eta Nafarroako Foru Ogasunek eta Euskadiko lurralde historikoek baliabide telematikoen bidez jasotzen duten informazioaren arabera.\nEz zaio eskatzaileari eskatuko Gizarte Segurantzaren Administrazioak bere kabuz ezagutu behar dituen egitate, datu edo egoerak egiaztatzea, hala nola, onuradunaren egoera Gizarte Segurantzaren sistemarekiko, edo bizikidetza-unitateko kideek beste prestazio ekonomiko bat jasotzen badu eta egoera hori gizarte-prestazio publikoen erregistroan jasota badago.\nGizarte zerbitzu eskudunek edo IMVko bitartekari sozialen erregistroan izena emandako hirugarren sektoreko erakundeek igorritako ziurtagiri bat beharko da betebehar hauek egiaztatu behar diren kasuan:\na) Eskaera-datan gezurrezko bizileku batean erroldatuta daudenek Espainian duten bizileku eraginkorra, Udal Erronda kudeatzeko Udaletxeek jasotzen dituzten argibide teknikoei jarraiki.\nb) Bizitzeko gutxieneko errentaren prestazio-eskatzaileak aldi baterako jasotzea erabiltzen duen egoitza-zerbitzu sozial, sanitario edo soziosanitariorako prestazioa.\nc) Erroldan agertzen den bizilekuan bizi ez dela alegatzen duen pertsonaren egiazko bizilekua.\nd) Ahaidetasun-loturarik ez izatea, aipatukoagatik lotuta bizitzeko gutxieneko errentaren eskatzaileez gainera, bizileku berean erroldan barne hartzen direnean ahaidetasunik ez dagoela -odolkidetasunezkoa edo ezkontza-ahaidetasunezkoak- edo izatezko bikoterik eratu ez dutela alegatzen duten beste pertsonak.\ne) Bizikide guzti edo batzuen artean ahaidetasunik ez egotea, horietako batek bizitzeko gutxieneko errenta eskatzen duenean.\nf) Espainian modu independentean bizi dela egiaztatzen duten baldintzak betetzea, baita eskaera aurkeztu aurreko urtean gutxienez bizikidetza-unitaterik ez sortzea egiaztatzen dutenak ere.\nDena dela, gizarte zerbitzu eskudunek edo IMVko bitartekari sozialen erregistroan izena emandako hirugarren sektoreko erakundeek igorritako ziurtagiria beharko da ahaidetasun-loturarik ez duen bizikideen kasuetan gizarte-bazterketa arriskua egiaztatzeko.\nBanakako onuradunaren edo bizikidetza-unitatearen bizitzeko gutxieneko diru-sarreraren zenbatekoa eskuratzeko, bermatutako errentaren eta pertsona horien errenta eta diru-sarrera guztien arteko aldea kalkulatuko da, betiere lortzen den zenbatekoa hilean 10 eurokoa edo hortik gorakoa bada.\nHonako hau da errenta bermatuaren hileko zenbatekoa 2022n:\nBanakako onuradunarentzat: laguntza-pentsioen urteko zenbatekoaren % 100 zati hamabi. 2022an, 491,63 euro dira. Zenbateko hori ehuneko 22 igotzen da, hartzaileak ehuneko 65eko edo hortik gorako desgaitasun-maila duen kasuan.\nBizikidetza-unitatearen kasuan, aurreko zenbatekoa % 30 handituko da unitateko kide osagarri bakoitzeko –bigarrenetik aurrera–, betiere % 220ko gehienekoarekin. Hauek dira 2022rako zenbatekoak:\n639,12 euro, heldu batek eta bi adingabek edo bi helduk osatutako bizikidetza-unitate baterako.\n786,61 euro, heldu batek eta bi adingabek, bi helduk eta adingabe batek edo hiru helduk osatutako bizikidetza-unitate baterako.\n934,10 euro, heldu batek eta hiru adingabek, bi helduk eta bi adingabek, hiru helduk eta adingabe batek, edo lau helduk osatutako bizikidetza-unitate baterako.\n1.081,59 euro, heldu batek eta lau adingabek edo gehiagok, bi helduk eta hiru adingabek edo gehiagok, hiru helduk eta bi adingabek edo gehiagok edo lau helduk eta adingabe batek osatutako bizikidetza-unitate baterako.\nAurreko puntuan adierazitako zenbatekoa areagotu egiten da 100eko 22ko osagarriarekin, baldin eta guraso bakarreko bizikidetza-unitatea bada (heldu bakarra bigarren mailara arteko ondorengo adingabe bat edo gehiagorekin bizi denean, baldin eta zaintza eta jagoletza esklusiboan baditu; edo familia-harrera iraunkorreko edo adopzio aurreko zaintza erregimenean dagoen adingabe bat edo gehiagorekin bizi denean, baldin eta hartzaile edo zaintzaile bakarra denean, edo beste gurasoa, zaintzailea edo hartzailea espetxean edo ospitalean dagoenean urte bete edo gehiagoz etengabe). Hauek dira 2022rako hileroko zenbatekoak:\n747,28 euro, heldu batek eta adingabe batek osatutako guraso bakarreko bizikidetza-unitateek.\n894,77 euro, heldu batek eta bi adingabek osatutako guraso bakarreko bizikidetza-unitateek.\n1.042,26 euro, heldu batek eta hiru adingabek osatutako guraso bakarreko bizikidetza-unitateek.\n1.189,75 euro, heldu batek eta lau adingabek edo gehiagok osatutako guraso bakarreko bizikidetza-unitateek.\nArestiko paragrafoan aipatutako ondorengo edo adingabeek soilik gurasoekin bizi badira, edo, kasuak kasu, aitona-amonekin edo zaintzaileekin edo hartzaileekin, osagarri berdina jasoko dute, horietako batek mendekotasun, ezintasun iraunkor absolutu edo elbarritasun handiaren 3. maila aintzatesten zaionean. Aipatu osagarria jasotzearen harira, guraso bakarreko bizikidetza-unitate bat osatuko dute baita ere genero-indarkeriaren biktima den emakume batek soilik eta bigarren mailarainoko ondorengo batek edo gehiagok, adingabeek, zaintzapean dituen horiek edo, hala badagokio, familia-harrera iraunkorraren edo adopzio aurreko zaintzarako erregimenean dauden adingabe batek edo gehiagok.\nBizikidetza-unitateari dagokion hileroko zenbatekoari ehuneko 22ren baliokidea den osagarri bat batu behar zaio, bizikidetza-unitatearen barruan, ehuneko hirurogeita bost edo gehiagoko desgaitasun aintzatetsia duen pertsonaren bat badago.\nAdierazitako zenbatekoez gain, haurrentzako laguntzarako hileroko osagarri bat ordainduko da bizikidetza-unitatean dagoen adingabe bakoitzeko, dagokion ekitaldiko urtarrilaren 1ean duen adinaren arabera eta zati hauekin bat eginez:\nHiru urtetik beherakoak: 100 euro.\nHiru urtetik gorakoak eta sei urte urtetik beherakoak: 70 euro.\nSei urtetik gorakoak eta 18 urtetik beherakoak: 50 euro.\nZenbatekoa zehazteko, ulertuko da bizi diren unitateko parte direla seme-alabak edo desgaitasunen bat duten adingabeak edo erabakiak hartzeko garaian laguntza-neurriak judizialki ezarrita dituzten adinekoak, judizialki ezarritako zaintza partekatuko kasuetan familia-unitate desberdinetako kideak badira.\nEdozein kasutan, eta bakarrik edo bizikidetza-unitatean bizi den pertsonak aurreko ekitaldian izan dituen errentak eta diru-sarrerak edozein izanda ere, bizitzeko gutxieneko diru-sarreraren eskatzaileak edo bizikidetza-unitateko kide batek edo gehiagok Gizarte Segurantzaren Sisteman pentsio kontributibo edo ez-kontributibo bat edo gehiago aintzatetsita badute eskaera-datan edo ebazpenaren aurretik aintzatetsi bazaie, edo 52 urtetik gorakoentzako langabezia-subsidio bat jasotzen badute, zeinaren hileko zenbateko bateratua, aparteko ordainsarien zati proportzionala barne, errenta bermatu aplikagarriaren hileroko zenbatekoa baino txikiagoa izango balitz, eta bizitzeko diru-sarrera minimoa betetzeko betebehar denak izateagatik diru-sarrera hori aintzatestekoa balitz, prestazio horren hileroko zenbatekoa ezingo da izan aipatutako hileroko errenta bermatuaren zenbatekoaren eta pentsioaren edo pentsioen baturaren (zeinean aparteko ordainsariaren zati proportzionala ere sartzen baita) hileroko zenbatekoaren arteko ezberdintasuna baino handiagoa.\nGizarte Segurantzaren Sistematik jasotzen diren eta zergak dakartzaten edo ez dakartzaten pentsioen baturaren hileroko zenbateko hori, bai eta, dagokionean, 52 urtetik gorakoen langabezia-subsidioa ere, aplikagarria den errenta bermatuaren hileroko zenbatekoaren berdina edo handiagoa denean, ez du bizitzeko gutxieneko errenta aintzatesteko eskubiderik izango.\nEra berean, Gizarte Segurantzaren Sistemako pentsio kontributibo edo ez-kontributibo bat edo 52 urtetik gorakoentzako langabezia-subsidio bat onartzen bazaie bizitzeko gutxieneko errentaren prestazioaren onuradun diren pertsonei, azken hori etetea edo gutxitzea eragingo du aurreko paragrafoetan adierazitako irizpideekin bat eginez, eta onuradun bakarrak edo bizikidetza-unitateko kideek jasotako pentsio guztien batura kontuan hartuta, eta eraginkorra izango da pentsioa onartzen denetik hurrengo hilabeteko lehen egunetik edo eraginkor den datatik aurrera, ondoren gauzatu bada.\nUrte bakoitzeko urtarrilaren 1ean gauzatzen den bizitzeko gutxieneko errentaren zenbatekoaren eguneratzeak ez du inolaz ere artikulu honekin bat eginez aplikatzekoa den errenta bermatuaren eta, eguneratu ondoren, data horretan onuradunak edo bizikidetza-unitateko kideetako edozeinek jasotako pentsioak edo pentsioen baturak, eta dagokionean, langabeziagatiko subsidioaren arteko aldea baino handiagoa den hileroko kantitatea gaindituko.\nBizitzeko gutxieneko diru-sarreraren onuradunak salbuetsita egongo dira prestazio farmazeutiko anbulatorioari ekarpena egitetik.\nHalaber, Nortasun Agiri Nazionala igortzea eta berritzeagatiko tasak ordaintzeaz salbuetsita egongo dira bizitzeko gutxieneko errenta eskatzen duen bizikidetza-unitate barruan dauden 14 urtetik beherakoak.\nErrenta bermatuaren zenbatekoak 2022an. Guraso bakarra ez den unitatea\nHeldu bakarra 5.899,60 491,63\nHeldu bat eta adingabe bat 7.669,48 639,12\nHeldu bat eta bi adingabe 9.439,36 786,61\nHeldu bat eta hiru adingabe 11.209,24 934,10\nHeldu bat eta lau adingabe edo gehiago 12.979,12 1.081,59\nBi heldu 7.669,48 639,12\nBi heldu eta adingabe bat 9.439,36 786,61\nBi heldu eta bi adingabe 11.209,24 934,04\nBi heldu eta hiru adingabe edo gehiago 12.979,12 1.081,59\nHiru heldu 9.439,36 786,61\nHiru heldu eta adingabe bat 11.209,24 934,10\nHiru heldu eta hiru adingabe edo gehiago 12.979,12 1.081,59\nLau heldu 11.209,24 934,10\nLau heldu eta adingabe bat 12.979,12 1.081,59\nErrenta bermatuaren zenbatekoak 2022an. Guraso bakarreko unitatea\nHeldu bat eta adingabe bat 8.967,39 747,28\nHeldu bat eta bi adingabe 10.737,27 894,77\nHeldu bat eta hiru adingabe 12.507,15 1.042,26\nHeldu bat eta lau adingabe edo gehiago 14.277,03 1.189,75\nErrenta bermatuaren zenbatekoak 2022an. Guraso bakarreko unitatea Gurasoak/aitona-amonak/zaintzaileak edo hartzaileak, horietako bati mendekotasun, ezintasun iraunkor absolutu edo elbarritasun handiaren 3. maila aitortu bazaio.\nBi heldu eta adingabe bat 10.737,27 894,77\nBi heldu eta bi adingabe 12.507,15 1.042,26\nBi heldu eta hiru adingabe edo gehiago 14.277,03 1.189,75\nGizarte Segurantzako Institutu Nazionalak bizitzeko gutxieneko errentaren aparteko gehikuntza aintzatetsiko du 2022ko apirila, maiatza eta ekaineko hileroko ordainketan, eta hilabete horietarako aintzatetsitako zenbatekoari ehuneko 15eko igoera aplikatuko zaio, aintzatetsitako hileroko osagarriak barne, eta aurreko denbora-tarteei dagozkien zenbatekoak kanpoan utzita, baita hilerokoak ez diren eta metatuta egon daitezkeen bestelako kontzeptuak ere.\nBizitzeko gutxieneko diru-sarreraren onuradunak edo bizikidetza-unitateko kideren batek aldaketarik balu inguruabar pertsonalean, aldatu egin ahalko da prestazio ekonomikoaren zenbatekoa, erakunde kudeatzaileak dagokion berrikuspena egin ostean.\nAldaketa eragin duen inguruabarra gertatu eta hurrengo hileko lehenengo egunetik aurrera izango ditu ondorioak esandako aldaketa horrek.\nNolanahi ere, prestazioaren zenbatekoa urte bakoitzeko urtarrilaren 1etik aurrera eguneratuko da, aurreko ekitaldiko urteko diru-sarrera konputagarriak erreferentziatzat hartuta. Aurreko ekitaldiko urteko diru-sarrera konputagarrien aldaketak prestazioa azkentzea eragiten badu, horrek ere sarrerei dagokien urtearen hurrengo urteko urtarrilaren 1etik aurrera izango ditu ondorioak.\nheldu bat eta adingabe bat edo\nBizitzeko gutxieneko diru-sarreraren titularrek betebehar hauek izango dituzte prestazioa jasotzen duten denboran:\nEskakizunak egiaztatzeko eta prestazioa gordetzeko beharrezko dokumentazio eta informazio zehatza ematea, bai eta jakinarazpenak eta komunikazioak jasotzen direla bermatzea ere.\nPrestazioa aldatzea, etetea edo azkentzea eragin dezakeen edozein aldaketa edo egoera jakinaraztea, aldaketa edo azkentze hori gertatzen denetik hasi eta hogeita hamar egun naturaleko epean.\nUdal Erroldan aipatu titularrei edo bizikidetza-unitateko edozein kideri pertsonalki eragiten dion edozein helbide- edo egoera-aldaketa jakinaraztea, hori gertatzen denetik hasi eta hogeita hamar egun naturaleko epean.\nBidegabe jasotako prestazioen zenbatekoa bueltatzea.\nAurrez erakunde kudeatzaileari atzerrirako irteerak jakinaraztea, bai titularrarenak, bai bizikidetza-unitateko kideenak, baldin eta irteera hori laurogeita hamar egun natural edo gehiagokoa bada, segidakoak edo ez, urte natural bakoitzeko; baita gaixotasunagatik Espainiako lurraldean ez egotea justifikatzea ere, kasuak kasu.\nUrtero pertsona fisikoen errentaren gaineko zergari dagokion aitorpena aurkeztea.\nBizitzeko gutxieneko diru-sarreraren prestazioa laneko errentekin edo jarduera ekonomikoarekin bateragarri eginez gero, bateragarritasun hori eskuratzeko eta mantentzeko ezarritako baldintzak betetzea.\nGizarteratze, Gizarte Segurantza eta Migrazio Ministerioak sustatzen dituen gizarteratze-estrategietan parte hartzea.\nErregelamenduz ezar daitekeen beste edozein betebehar.\nBizikidetza-unitatea osatzen duten pertsonek betebehar hauek izango dituzte:\nTitularraren heriotzaren berri ematea.\nAdministrazioari jakinaraztea emandako prestazioaren amaiera desitxuratzen duen edozein egitate.\nAurreko paragrafoak titularrari ezartzen dizkion betebeharrak betetzea, titularrak, arrazoia edozein dela ere, betetzen ez baditu.\nErregelamenduz ezar daitekeen beste edozein betebehar betetzea.\nPrestazioa eskuratzeko eskubidea eskaera aurkezten den dataren hurrengo hilabeteko lehenengo egunetik aurrera sortuko da. Eskubide horrek indarrean jarraituko du, baimena ematea eragin zuten arrazoiek irauten duten bitartean eta legean aurreikusitako betekizunak eta betebeharrak betetzen diren bitartean.\nAitorpena egiteko eskatutako baldintzaren bat aldi baterako galdu izanagatik.\nOnuradunak, titularrak edo bizikidetza-unitateko kideren batek behin-behinean ez betetzeagatik prestazioa eskuratzerakoan bere gain hartu zituen betebeharrak.\nKautelaz, susmatzen baldin bada onuradunak, titularrak edo haren bizikidetza-unitateko kideren batek ez dituela betetzen prestazioa eskuratzean ezarritako betekizunak edo bere gain hartutako betebeharrak, erakunde kudeatzaileak hala ebazten duenean.\nKautelaz, aurreikusitako epean gizarte zerbitzuek edo IMVko bitartekari sozialen erregistroan izena emandako hirugarren sektoreko erakundeek igorritako ziurtagirien mantentzeari edo aldaketei buruzko jakinarazpenik jasotzen ez bada, hala egitea espresuki aurreikusitako kasuetan.\nEz betetzea bizitzeko gutxieneko diru-sarreraren eta laneko errenten edo norberaren konturako jarduera ekonomikoaren arteko bateragarritasunari lotutako baldintzak.\nErregelamenduz zehazten den beste edozein arrazoi.\nPertsona Fisikoen Errentaren gaineko Zerga-aitorpena dagokion zerga-araudian aurreikusitako baldintza eta epeetan aurkezteko betebeharra betetzen ez den kasuan, zerga-betebeharra gauzatzeko obligazioa dutenek segidako bi zerga-ekitalditan obligazio hori betetzen ez dutenean gauzatuko da etetea.\nTitularra hiltzea. Hala ere, bizikidetza-unitateen kasuan, baldintzak betetzen dituen beste edozein kidek aurkeztu ahal izango du beste eskabide bat. Eskaera hiru hilabeteko epean aurkezten bada –heriotza gertatu eta hurrengo egunetik zenbatzen hasita–, heriotzaren egunaren hurrengo hilaren lehen egunetik aurrera sortuko dira inguruabar berrien arabera bizikidetza-unitateari legokiokeen eskubidearen ondorio ekonomikoak,betiere adierazitako epearen barruan egiten bada eskaera.\nPrestazioa mantentzeko eskatutako baldintzaren bat behin betiko galtzea.\nHala zehazten duen zehapen-prozedura batean emandako ebazpena.\nErakunde kudeatzaileari jakinarazi edo justifikatu gabe Espainiatik irtetea urtean 90 egun natural baino gehiagoko aldian,izan aldi hori jarraitua ala ez.\nEskubideari uko egitea.\nPrestazioa urtebetetik gora etetea.\nEz betetzea, behin eta berriz, bizitzeko gutxieneko diru-sarreraren eta laneko errenten edo norberaren konturako jarduera ekonomikoaren arteko bateragarritasunari lotutako baldintzak.\nBanku kontuaren aldaketaren berri finantza entitateak eman dezake, bizitzeko gutxieneko errentaren titularraren izenean. Informazio gehiago.


Loiola Donostia: LOIOLA BIZIRIK - AURKEZPENA\n"Auzoari indar gehiago emateko sortu dugu Loiola Bizirik"\nLehen aldiz bat egin dute Loiolako elkarte eta eragileek, helburu argi batekin, auzoa lotarako leku bat baino gehiago dela erakustea. Loiola Bizirik elkargunea sortu dute honakoen artean: Loiolatarra Kirol Elkartea, Zuhaitz danborrada, La Salle ikastetxea, Hontza kultur elkartea, Urumea ibaia auzo elkartea eta Sustrai aisialdi taldea; gaur arratsaldean egin dute aurkezpen ofiziala, kultur etxean. Ander Edo eta Xabi Heredero arduratu dira bilera gidatzeaz, eta Loiola Bizirikek egingo duen lehen jarduera martxoaren 22ko Udaberri Eguna izango dela argitu dute. “Auzoari indar gehiago emateko sortu dugu Loiola Bizirik. Lotarako auzoa baino gehiago da Loiola, eta lehenagoko giro hura berreskuratu nahi dugu”, aipatu du Herederok. Azken batean, auzoko eragile, elkarte eta norbanakoen arteko komunikazioa hobetu nahi dute, eta guztien artean indar gehiago egin Loiolaren alde. “Inolako ideologia politikorik erabili gabe, Loiolarengatik guztiak batzea da gure nahia”, gehitu du Herederok.\nBileran aipatu dutenez, asko dira urtean zehar auzoko elkarte eta taldeek antolatzen dituzten jarduerak, eta horiek bizitza handia ematen diote auzoari, giro aparta sortuz: Danborradak, jardunaldi mikologikoak, euskal kulturaren inguruan egindako jarduerak, Inauteriak, haurren aisialdia, kaldereroak, jaiak… baina oraingoan, batasunaren aldeko apustua egin dute. “Mezua ahoz aho zabaltzea oso garrantzitsua da, kartelak jarri eta Interneten gure berri ematea ez baita nahikoa” azpimarratu du Herederok.\nEsan bezala, Udaberri Eguna izango da Loiola Biziriken antolatutako lehen jarduera. Dagoeneko egitaraua itxia dute, eta Ander Edok guztiaren berri eman du. Sustrai haurren aisialde taldeko begiralea da Edo, eta hain zuzen ere, beraiek emango diote hasiera Udaberri Egunari. “Arratsaldean jolasak egingo ditugu haurrekin, giroa zabaltzeko. Ondoren danborrada aterako da, eta bukaeran pregoia irakurriko dugu”, azaldu du Edok. Danborradan auzotarrek parte hartze nahi dute, eta gastuak ekiditeko, jantzi erraza erabiliko dute: galtza bakeroak, kamiseta zuria eta Loiola Biziriken zapia. Izena ematea Zuhaitz eta Loiolatarra danborraden bidez egin daiteke, La Sallen, kultur etxean eta Hontzan. Entseguak, berriz, martxoaren 18an eta 21ean egingo dituzte, 19:30ean, Latsari plazan.\nUdaberri Jaiak baditu aurrekariak, izan ere, 2008an jada antzeko festa bat egin zuten, auzoa hankaz gora izan zuren lan astunak bukatu zirela ospatzeko. Ordukoan, Bizilagunen festa, Loiolan topa izena jarri zioten. Gerora ere beste urteren batean udaberri jaia egin izan dute, batel estropadekin bat eginez esaterako. Orain, Udaberri Egunaz gain, jarduera gehiago egiteko asmoa ere badute Loiola Biziriken bidez, eta pixkanaka ideia gehiago sortuko direla ziur daude.\nEdozein zalantza argitzeko eta informazio gehiago lortzeko loiolabizirik@gmail.com posta elektronikora idatz daiteke edo kultur etxera jo daiteke.\nEuskotreneko lanak gogoan\nBestela ezin izan zitekeen moduan, Euskotreneko lanen inguruan ere hitz egin dute gaurkoan. Auzo Elkarteko kideen esanetan, gaur arratsaldean obretako teknikari batzuk auzoan egon dira, eta argazkiak atera dituzte. Dirudienez, momentuko konponketaren bat egin nahi dute, denbora irabazteko. Gainontzean, auzo elkartea bere aldetik mugitzen ari da, eta udaleko alderdi politiko guztiekin hitzorduak lotu ditu. “Alderdi batzuekin aste honetan bertan hitz egingo dugu, beste batzuek lanak ikustera etorri nahi dutela esan digute, eta udalbatzarrean eta eta Eusko Jaurlaritzan irtenbideak eskatuko dituzte”, azaldu dute auzo elkartearen izenean. Edonola, larunbat eguerdian manifestazioa egingo dute loiolatarrek. Loiola existe! Lanak bukatu! lelopean. Kultur etxe aurretik abiatuko da protesta, 13:00etan.\nUdaberri Eguna (martxoak 22)\n16:30. Haurrentzako jolasak, tailerrak, eskulanak eta musika. Sustrai taldearen eskutik.\n18:00. Auzotarren danborrada Loiolan barrena.\n20:30. Pregoiaren irakurketa, Eliz kalean.\nEstitxu Zabala - Irutxuloko Hitza - 2014-03-04


Hirugarren gerra karlista | Historia | Xuletas, chuletas para exámenes, apuntes y trabajos\nHirugarren gerra karlista\nEscrito el 23 de Febrero de 2018 en vasco con un tamaño de 4,34 KB\nGerra honetan , Euskal Herriaren parte-hartzea oso txikia izan zen. Katalunian arrakasta handiagoa izan zen. Gehienbat nekazarien altxamendua izan zen , zentralismoaren eta nahitaezko zerbitzu militarraren aurka. Egoera ekonomikoa nahiko ona izan zen eta Foruak neurri batean errespetatzen ziren. Euskal instituzioak kontrolatzen zituztenak liberal moderatuekin identifikatzen ziren.\nForuen aldeko sentimendua oso sakona izan zen. Jose Maria Iparragirre poeta eta musikariaren Gernikako Arbola kantua oso popularra izan zen. 1868ko Iraultzaren ondoren , Gorteetako hauteskundeak egin ziren eta hautagai karlistek aulki guztiak lortu zituzten.\nKarlisten presentzia politikoa handia zen Euskal Herrian. Garai hartako gorteek , diputatu karlisten kontrako gorrotoa zeukaten eta apaizen kontrako neurri batzuk hartu zituzten. Gainera , errege italiar bat jarri zuten tronuan: Amadeo Savoiakoa. Karlistek pentsatu zuten aukeraona zela altxamendu bat prestatzeko eta Karlos VII. Espainiako errege egiteko. Euskaldunek ere liberalen erasoei aurre egiteko eta Foruak berreskuratzeko egokiena ikusi zuten. Karlisten leloa , “Jainkoa, Aberria , Foruak eta Erregea” zen. Kristau-balioetan oinarritutako erregetza tradizionala nahi zuten.\nKarlistek 40.000 soldaduko armada eratu zuten eta ia Euskal Herri guztia konkistatu zuten baina hiriburuak liberalen esku geratu ziren. Estatu federal bat antolatu zuten : buletin ofiziala , moneta propioa , Justizia Epaitegia…\nDon Karlosen Gortea Lizarran ezarri zen.\nSektore liberal moderatu batzuk , progresisten “gehiegikeriekin” aztoratuta zeudenak , Don Karlosen bandora pasatu ziren.\nKataluniako mendietan antolatu zen armada karlista oso gogorra izan zen. Aurreko gerran bezala , euskal karlisten helburua Bilbo konkistatzea izan zen , baina ez zuten lortu. Concha jeneral liberalak Bilboko setioa kentzea lortu zuen eta 1875ean liberalak , 120.000 soldaduko armada batekin , karlistei gailentzen hasi zitzaizkien. Katalunian eta Maestrazgoan erabateko garaipenak lortu zituzten. 1876ko otsailean , gerraren azken gertaerak jazo ziren. Liberalek Lizarra hartu zuten eta Nafarroa eta Gipuzkoa guztia. Don Karlosek atzerriko bidea hartu zuen.\n1876ko uztailean , Espainiako Gorteek Euskal Foruen azken aztarnak ezabatu zituzten , soldadutza eta zergak pagatzeko obligazioa ezarriz Gipuzkoan , Bizkaian eta Araban.\nBigarren mundu gerraren garapena Bigarren gerra karlista Euskal Herrian Independentzia gerra euskal herrian 1876 euskal foruak Hirugarren karlistaldia Karlistaldia Euskal foruak


Grouches-Luchuel - Wikipedia, entziklopedia askea.\n50° 10′ 54″ N, 2° 22′ 56″ E / 50.1817°N,2.3822°E / 50.1817; 2.3822Koordenatuak: 50° 10′ 54″ N, 2° 22′ 56″ E / 50.1817°N,2.3822°E / 50.1817; 2.3822\nAmplier, Halloy, Bouquemaison, Doullens eta Lucheux\n300 (%52) 286 (%49.6)\nGrouches-Luchuel Frantziako udalerria da, Somme departamenduan dagoena, Frantzia Garaia eskualdean. 2013an 567 biztanle zituen.\n2007an Grouches-Luchuel udalerrian erroldatutako biztanleak 567 ziren. Familiak 192 ziren, horien artean 39 pertsona bakarrekoak ziren (12 bakarrik bizi ziren gizonak eta 27 bakarrik bizi ziren emakumeak), 63 seme-alabarik gabeko familiak ziren, 78 seme-alabak dituzten bikoteak ziren eta 12 seme-alabak dituzten guraso-bakarreko familiak ziren.\n2007an 233 etxebizitza zeuden, 206 familiaren etxebizitza nagusia ziren, 16 bigarren erresidentzia ziren eta 11 hutsik zeuden. 228 etxeak ziren eta 2 apartamentuak ziren. 206 etxebizitza nagusietatik 185 bere jabearen bizilekua ziren eta 21 alokairuan okupaturik zeuden; 5 etxek bi gela zituzten, 22 etxek hiru zituzten, 47 etxek lau zituzten eta 132 etxek bost zituzten. 173 etxek euren parking plaza propioa zuten azpian. 77 etxetan ibilgailu bat zegoen eta 114 etxetan bat baino gehiago zituzten.\nGrouches-Luchuel udalerriko biztanleria-piramidea 2009an .\n2007an lan egiteko adina zuten pertsonak 368 ziren, horien artean 253 aktiboak ziren eta 115 inaktiboak ziren. 253 pertsona aktiboetatik 225 lanean zeuden (126 gizon eta 99 emakume) eta 28 langabezian zeuden (13 gizon eta 15 emakume). 115 pertsona inaktiboetatik 43 erretiraturik zeuden, 37 ikasten zeuden eta 35 "bestelako inaktibo" gisa sailkaturik zeuden.\n2009an Grouches-Luchuel udalerrian 210 unitate fiskal zeuden, 572,5 pertsonek osaturik. Pertsona bakoitzeko diru-sarrera fiskalaren mediana urteko 15.943 euro zen.\n2007an zeuden 7 komertzioetatik, 1 erauzte enpresa zen, 3 eraikuntza enpresak ziren, 1 ibilgailuen saltze eta konpontze enpresa zen eta 2 «beste zerbitzu jarduera batzuk» multzoan sailkatutako enpresak ziren.\n2000. urtean Grouches-Luchuel udalerrian 5 nekazaritza-ustiategi zeuden.\nLucheux (2,6 km)\nDoullens (3,9 km)\nAuthieule (4,3 km)\nHalloy (4,3 km)\nBouquemaison (4,4 km)\nLe Souich (4,6 km)\nPommera (4,6 km)\nNeuvillette (5,2 km)\nOrville (5,8 km)\nMondicourt (6,0 km)\nBNF: 152768725 (data)


Euskaraldiaren aurkezpenak Irurtzunen eta Burundan - Sakana - Guaixe.eus\nGuaixe 2018-05-19 13:01\nEuskaraldia prestatzeko pasa den larunbatean Iruñean egindako bilerako parte hartzaileak. Argazkia: Topagunea.\nBurundakoa astelehenean Altsasuko Gure Etxea eraikinean, 17:00etan eta Irurtzungoa ostegunean, 20:00etan, kultur etxean. Lakuntzako igandeko azokan argibideak emanen dituzte.\nEuskararen erabilera handitzea helburu duen ariketa kolektibo bat da Euskaraldia, azaroaren 23tik abenduaren 3ra Euskal Herri guztian eginen dena. Dagoeneko Sakanako bederatzi herrik eman dute izena: Irurtzunek, Arakilek, Arruazuk, Lakuntzak, Arbizuk, Etxarri Aranatzek, Bakaikuk, Urdiainek eta Altsasuk. Ariketa hori behar bezala antolatzeko izena eman duten herrietan taldeak sortu dira eta taldekideek bere aldameneko guztiei Euskaraldia zer den azaldu nahi diete.\nHorregatik, antolatu dira Irurtzungo eta Burundako aurkezpenak. Aurrenekora arakildarrak ere gonbidatu dituzte. Bigarrenera interesa duten burundar guztiak joan daitezke, baita izena eman ez duten eta Euskaraldia zer den jakin nahi duten Iturmendiko, Olatzagutiko eta Ziordiko herritarrak ere.\nEuskaraldia zer den ezagutzeko aukera dira aurkezpen horiek. Eta euskararen aldeko ariketa kolektibo horretan parte hartzeko zein bide dauden eta noiz zabalduko diren azalduko dute. Jakina, beti izanen dute batzordeetan sartzeko aukera. Bestalde, igandean Lakuntzako bertako produktuen azoka dela eta jende asko elkartuko denez, Euskaraldiari buruzko informazioa emateko mahaia jarriko dute herriko taldekoek. Hara hurbiltzen direnek euskararen erabilera sustatzeko ariketa praktiko horren inguruko informazio guztia jasoko dute.\nwww.euskaraldia.eus web orrian sartu beharra dago. Euskaraldiari buruzko informazio guztia han dago.\nGizartea Altsasu Bakaiku Burunda Irurtzun Iturmendi Olazti Urdiain Ziordia


Lasterketa ikusgarria Aloñako mendi magaletan - Oñati - Goiena.eus\nLasterketa ikusgarria Aloñako mendi magaletan\nA.G. 2005-05-02 12:05\nGizonetan Zincak erabaki zuen proba jaitsieran eta Olazabalek erraz irabazi zuen emakumeetan. Debagoienetik 59 korrikalarik hartu zuten parte proban eta horietatik 29 oñatiarrak izan ziren.\nArrakasta izugarria izan zuen Aloñako lehenengo igoerak. Eguraldia ere lagun izan zuen probak eta horrek asko laguntzen du. Ibilbidea ezezaguna zen parte-hartzaile gehienendako eta batek edo bestek aldaparen batekin sorpresa izan zuen. Hala ere, jaitsiera izan zen gogorrena. Ordurako hankak gogorturik zituzten korrikalariek eta lurraren kontrako kolpeek min handia eman zieten zangoetan.\nGogor hasi zuten lasterketa korrikalariek eta hasieratik taldetxo bat aurreratu zen. Urtiagainen Zinca, Garin, Mendiola, Urdanpilleta, Ezpeleta eta Olabarria pasatu ziren besteengandik zertxobait aurreratuak. Nesketan Olazabal bakarrik zihoan ordurako. Garinek erritmoa handitu zuen eta Belarren 10 segundo ateratzen zizkion Zincari. Mendiola 34 segundora pasatu zen eta zertxobait atzerago pasa ziren Olabarria eta Urdanpilleta. Olazabalek gero eta diferentzia handiagoa zuen eta bere erritmoari jarraituz garaipena poltsikoratuko zuela bazekien. Aloñako puntan ez ziren gauzak asko aldatu. Garin pasatu zen lehenengo postuan eta hurrengo korrikalariak Belarreko berak izan ziren.\nIgotako dena jaitsi behar zuten korrikalariek eta hori izan zen Zincaren indargunea eta Garinen ahulgunea. Emakumeetan abantaila handia zuen Olazabalek eta ez zuen arazorik izan lehenengo postuari eusteko. Helmugan, leher eginda, Zinca izan zen lehenengoa. Atzetik Olabarria heldu zen eta hirugarren Debagoieneko lehena: Mendiola. Antolatzaileak pozik agertu ziren lasterketarekin. Parte-hartze handia egoteaz gain, itxura ona eman zuen lasterketak eta parte-hartzaileak zapore onarekin gelditu ziren.\nGOITBk saio berezia\nBertan izan genituen GOITBko lankideak eta martitzenean 22:30ean eta eguaztenean eguerdiko 15:45ean eta gabeko 21:00etan saio berezia eskainiko dute. Lasterketaren irudiez gain, protagonisten inpresioak entzuteko aukera ere egongo da. Bestetik, lasterketako antolatzaile eta parte-hartzaile izan den Iban Isasti ere izango da platoan igoera komentatzeko.


Gaztegunek berriro ireki ditu ateak - Berriak - Gazteria\nGaztegunek berriro ireki ditu ateak\nZentroak urriaren 5ean ateak ireki zituen, eta ohiko ordutegira itzuli da\nGaztegunek berriro ireki ditu ateak eta egungo egoerak eskatzen dituen osasun- eta segurtasun-neurri berrietara egokitu da. Aforoak murriztu egin dira eta, gelak hartzeko, hitzordua eskatu behar da aldez aurretik. Elkarte bakoitzak bilduko diren pertsonen zerrenda erakutsi beharko du eta maskararen erabilera nahitaezkoa izango da. Bestalde, sarreraN eta irteeran eskuak garbitzeko gelak jarri dira eta areto bakoitzak erabilera bakarra izango du, hau da, egunean talde bakarrak erabili ahal izango du. Gainera, kafe-makinan eta itxaron-gelan ezingo da egon.\nMomentu honetan zentroak 9 bilera-gela ditu eskuragarri. Gelak 2, 3, 4, 6 eta 8 pertsonarentzako dira (aforoak murriztu baitira), denak arbel eta wifi konexioarekin.\nGela handiena 11.a da eta 2 aukera eskaintzen ditu: panelen bitartez ixten bada, 2 gela sortzen dira 20 eta 6 pertsonarentzako izan daitezkeenak eta, gela irekita uzten bada, 30 pertsonarentzako. Gela hau ikastaroak, prentsaurrekoak edo tailerrak egiteko prestatuta dago. Bozgorailu sistemaz gain, proiektatzeko pantaila finkoa du eta idazteko arbel handia. Hortaz gain, Gaztegunen ikus-entzunezko baliabideak eta gazteek materiala gordetzeko armairu eta takilak daude eskuragarri.\nGaztegunen Gipuzkoako hainbat elkarte biltzen dira, hala nola, Kaeb-Nai, Ehgam, Atzegi, Gurutze Gorria, Haritzalde Naturazaleen Elkartea, Euskadiko Esnearen Liga, Greepeace...; batzuk dagoeneko hasi dira zentroan biltzen.\nGaztegune zentroan Gaztegune Plus zerbitzu berria ere badago. Honen helburua da gazteei proiektuak aurrera eramaten laguntzea; eta horretarako, aholkularitza, prestakuntza eta diru-laguntzak eskaintzen dira.\nEz du zertan proiektu handi eta konplexua izan; besterik gabe, gazteek buruan duten ideia bat garatzea da helburua, horrela ikasten baitituzte etorkizunean beharrezkoak izango zaizkien hainbat gaitasun. Prestakuntza ere ezberdina izango da, hezkuntza formaletik kanpo, modu praktiko eta dinamikoan egingo da. Eta, noski, guztia doakoa da.\n18-30 urte badituzu eta proiektu bat buruan baduzu, jarri gurekin harremanetan: 900 110 111 telefonora deituz edo gipuzkoangazte@gipuzkoa.eus helbidera idatziz.\nCovid-19ak eragindako egoera eta gero, Gaztegunek berriro ireki ditu ateak ohiko ordutegiarekin:\nAstelehenetik ostiralera, 16:30etik 20:30era. Gelak aldez aurretik erreserbatu behar dira.\nGoizetan telefonoz egin dezakezu zure kontsulta (900 110 111), 10:30etik 14:00etara.


Hondakinak nolanahi botatzea galarazita dagoela gogoratu du Orioko Udalak\nUrt 22, 2018\tNork:\tUrola Kostako Hitza\t-\nAsteburu honetan Orioko Benta ingurua era guztietako hondakinez beteta agertu dela salatu du Erraustegiaren Aurkako Mugimenduak sare sozialen bitartez. Hori egitea galarazita dagoela eta hondakin mota horiek garbigunera eraman behar direla gogorarazi du udalak.\nOrioko Benta ingurua era guztietako hondakinez gainezka agertu zela salatu zuen atzo Erraustegiaren Aurkako Mugimenduak sare sozialen bitartez. Orioko Udalaren hitzetan, batzuen “zibismo falta” eta “axolagabetasuna” erakusten du horrek; eta hondakin mota hori garbigunera eraman behar dela gogorarazi dute. Hala, herritar batzuek hondakinak biltzeko ezarritako arauak errespetatzen ez dituztela salatu eta galarazita dagoela ohartarazi dute.


"Gipuzkoa itotzen dutenak" - - Goiena.eus\n"Gipuzkoa itotzen dutenak"\nIbai Redondo 2013-07-08 02:00\nJaurlaritzaren arabera Gipuzkoako Foru Aldundiak gipuzkoarrak itotzen omen ditu...\n... zergatik eta peajeei 25 euroko muga jartzearren, hamaika entzuteko jaioak! Erkoreka jauna, murrizketak, pribatizazioak eta dirua makro-proiektuetan xahutzea dira gipuzkoarrak itotzen dituena!\nOsasun zerbitzuak gero eta kaxkarragoak dira eta botikak bi aldiz ordaintzen ari gara; hezkuntzan kalitatea apaltzen doa, gero eta irakasle gutxiago daude, gelak masifikatzeko bidean; Unibertsitatea martxa honetan aberatsentzako soilik izango da; etxebizitza duina bermatzeko ez omen dago dirurik, bankuak diru publikoarekin erreskatatu eta erreskatatuek familia osoak kale gorrira bidaltzen dituzte (EAJ nagusi den Kutxabank da kaleratzeetan errege EAEn)…\nEz omen dago dirurik oinarrizko zerbitzu publikoak bermatzeko. Gezurra, dirua soberan dago! Non daude gure diruak? Nork ditu eta zertan xahutzen ditu? Eskubide sozialak murrizten ari diren bitartean makro-proiektuetan urtero ehunka milioi euro xahutzen dituzte, honetarako txeke zuria egon da eta dago: Gipuzkoako Autopistetan 900 milioi euroko zuloa egin eta 300 milioiko gain kostua izan dute PNVko gestore bikainek; AHTrako 9.000 milioi euro, nahiz eta Europarekiko loturarik ez duen izango, luxuzko eskalextri bat egiten ari dira; oraindik Jaizkibelgo Superportua eta Zubietako Errauskailua (488 milioi euro) egitea nahi dute; etab. Zergatik egiten dira banketxe eta eraikuntza enpresa handien neurrirako proiektu eta politikak? Beraiek direlako boterea dutenak eta orain arte agintean egon diren alderdiak beraien zerbitzura lan egiten dutelako, eta ez herritarren zerbitzura. Non bukatzen dute PP, PSOE eta PNVko buruetako askok? Euskaltelen, Petronorren, Confebasken, Adegin, Bidegin, Kutxabanken, Santanderren, FCCn, Endesan… Makro proiektu hauetarako ehunka milioi euroko kontratuak itxi eta diru publikoarekin banketeak antolatzen zituztela ikusi berri dugu Gipuzkoan. Gure diruak xahutu eta aurpegira barre egiten diguzue. Aski da!\nBadaude alternatibak, hauetako asko herritarron esku daude. Makroproiektuetako dirua oinarrizko zerbitzu publikoetan, kalitatezko enpleguaren sorkuntzan, garraio publikoa hobetzen eta babes sozialean erabiltzea dira alternatibaren adibide. Hori guztia eta gehiago ari da egiten Gipuzkoako Foru Aldundia, dirua pertsonen ongizatean inbertitzen, fiskalitate justuago eta progresiboagoarekin errenta altuenen diruak baxuenen zerbitzura jarriz, berdintasun politikak aplikatuz eta Madrilgo inposaketei aurre eginez (menpekotasun legearen murrizketei aurre eginez, RGI oinarrizko errentak bermatuz, Langileen lan baldintzak zainduz…). Honek guztiak bere onetik ateratzen ditu egoera dagoen bezala mantendu nahi duten alderdiak, enpresari handiak eta hauen zerbitzura lan egiten duten komunikabideak, horregatik erasotzen dute alternatibak planteatzen dituen instituzioa. Ez gaitezen despistatu, boteretsuek beraien txolloa mantentzeko beraien esku dagoen guztia egiten jarraituko dute. Jarrai dezagun burujabetzaren bidea urratzen (politiko eta ekonomikoa), hori baita gakoa eraldaketa soziala bultzatzeko, instituziotatik, baina batez ere kaletik, ikastetxeetatik, lantokietatik.


Zer da Zero Zabor Ekimena? | Saltar al contenido\nZero Zabor Ekimena\nZer da Zero Zabor Ekimena?\nZero zabor azalpena (gipuzkoazz.com)\nZabortegiak azken mendeko kontua dira. Cosima Dannoritzer-ek Comprar, tirar, comprar (The Light Bulb Conspiracy) dokumental interesgarriaren egileak dion bezala, zibilizazio batzuek piramideak eta katedralak utzi zituzten modura, gure zibilizazioak zaborra utziko du. Teknologia izugarri garatu dugu, baina ez dugu teknologia horren erabilpenaren ondorioetan pentsatu. Zaborra ez da ezinbestean pairatu beharreko kaltea, gaizki diseinatutako materialeen kudeaketa baten ordaina baizik.\nZero zabor helburu bat da. Gure eguneroko jardunean erabili behar ditugun materialak alferrik galdu eta elementu kutsakor bihurtzen ez uztean datzan helburua. Helburu horretara iristeko jarraibideak honela labur daitezke:\nProduktuak berrerabili eta birziklatzeko diseinatzea, baldintza betetzen ez duten produktuentzako bi aukera uzten direlarik:\nProduktua sistematik at uztea.\nJarraibide hoiek bete ahal izateko hartu beharreko neurri sorta zehaztean eta xede horretarako epe eta baliabideak ezartzean datza Zero Zabor programa. Zero zabor programaren ezaugarrietan sakondu aurretik, gaur egun hondakinekin daukagun arazoa azaltzea komeni da, konponbidearen beharraz jabetu eta hau nondik etor daitekeen kokatze aldera.\nEzertan hasi aurretik oinarrizko bi kontzeptu argitzea beharrezkoa da eta bakoitzaz aritzeko erabili beharreko terminoak zein diren ere bai:\nHondakina ≠ Zaborra\nHondakina: Erabili ondoren, daukanarentzat erabilgarria izateari utzi dion produktua da. Produktu hori edota produktu hori osatzen duten materialeek balioa izan dezakete, birziklatu eta produktu berrien ekoizpenean erabiltzen badira. Hondakin atalak (papera, beira, ontziak…) nahasten ez badira, bereziki atal organikoarekin nahasten ez badira, garbiak dira eta ez dute kiratsik isurtzen. Beraz, hondakinak berez ez dira arazoa, lehengai garrantsitsua baizik.\nZaborra: Inolako baliorik ez daukaten gauzek osatzen dute. Ohikoa da zaborra hondakin atalak nahasterakoan sortzea. Hondakinak nahasteak berreskuraezin egiten ditu materialak. Zaborra ezin da erabili produktu berriak ekoizteko eta arazoak sortzen ditu. Arazo hauek zabor horren tipologiaren araberakoak dira (osasun arazoak, kiratsa, kutsadura, espazio arazoa, plagak…).\nHondakinen arazoa deritzonak munduan nagusitu den kudeaketa ereduan dauka jatorria. Hondakin kopuru ikaragarriak sortzen ditugu eta gainera nahastuta, zabor bihurtuta, biltzen ditugu. Ikus dezagun zer den eredu edo sistema lineala.\nUstiatu-kontsumitu-bota, ustiatu-kontsumitu-bota, ustiatu-kontsumitu-bota\nSistema linealean materialeek norabide bakarrean egiten dute bidaia. Bidai hori natura ustiatuz materiale hoiek eskuratzerakoan hasten da. Eraldatu, merkaturatu, kontsumitu eta zabor bilakatzean bukatzen da materialeen bidaia. Sistema linealak natura etenik gabe ustiatzen du lehengaiak lortu ahal izateko. Halaber, produktuak kontsumitu ondoren zabor bihurtu eta pilatu egiten dira sistema linealean. Geroz eta natur baliabide gutxiago dago, eta geroz eta zabor eta kutsadura gehiago sortzen da. Materialeen berreskurapena, dagoen kasuetan, anekdotikoa da, oso neurri txikian egiten da eta ez du arazoa zuzentzeko balio. Mundu mugatu batean, munduak mugarik edukiko ez balu bezala jokatzeak ez dauka etorkizunik. Garaiz zuzentzen ez badugu, sistema linealak ez ezik guk ere ez dugu etorkizunik izango.\nSistema linealaren ondorioak\nOhiko zabortegiak, hondakinak nahasian jasotzen dituztenek, ondorengo arazoak sortzen dituzte besteak beste.\nKiratsa, gas isuriak eta plagak: Zabor nahasiak gai organikoa usteltzen edukitzen duenez, inguru zabalean kiratsa egoten da. Gainera berotegi efektua eragiten duen metanoa isurtzen du airera. Tratatu gabeko gai organiko horrek animali plagak ere eragiten ditu, arratoiak, kaioak…\nLixibatuak: Zabor nahasiak dauzkan likidoek lixibatuak eragiten dituzte. Lurrean sartu eta lurra eta lurrazpiko ura kutsatzen dute.\nAuzotarrengan bizi baldintza eskasak: Kiratsak, plagak eta gainerako kutsadurak inguruan bizi diren bizilagunen bizi kalitatean eragiten dute, denoi dagokigun bizitza duinerako eskubidea zanpatuz.\nEspazio arazoak: Dentsitate altuko herrialdeetan bizi gara eta azalera handia behar da sortzen dugun zabor mordoa pilatzeko.\nErrausketa ohiko zabortegien konponbide bezala aurkeztu nahi izaten du zenbaitek. Garbi esan beharra dago arazo bat beste arazo batengatik aldatu besterik ez duela egiten errausketak. Hondakinekin dagoen arazoa konpondu beharrean, hau da, zaborra sortu ez dadin neurriak hartu beharrean, zaborra batzuentzako negozio bihurtu eta zaborra sortzen eta materialak suntsitzen segitzea sustatzen duen arazo berria besterik ez da errausketa, bere edozein formatan: Errausketa bera, gasifikazioa…\nErrausketak ondorengo kalteak sortzen ditu besteak beste:\nHiru zabortegi behar ditu errausketak. Erretakoaren %30 geratzen da zabor toxiko bezela.\nLehengo zabortegia atmosfera da, guk arnasten dugun airea. Tximiniatik irtetzen diren partikula toxikoek airea, lurra eta ura kutsatzen dute. Konposatu mordoa ateratzen da bertatik. Filtroek geratu ez dituzten dioxina eta furanoak, filtroek geratu ezin dituzten mikropartikulak, guztiak minbizi sortzaileak. Arnasaren bidez, edota elikadura katean sartuaz, iristen dira jendearen gorputzetara.\nBigarren zabortegia zepa eta eskoriak gordetzeko behar dena da. Zepa eta eskoria hauek labean geratzen diren hondakinak dira. Erretakoaren %25 inguru. Errausketan sortutako konposatu toxikoekin kutsatuta egon daitezke eta zabortegi bereziak behar dituzte.\nAzkenik, errauts toxikoentzako behar diren zabortegiak daude. Filtroek gelditu dituzten partikula toxikoek osatutako errautsentzako dira. Errauts hauek oso toxikoak dira eta tratamendu berezia behar dute. Errautsak porlanean nahasten dira ihes egin dezaten zailtzeko eta zabortegi bereziak behar dituzte oso arriskutsuak direlako.\nKalteak osasunean: Erraustegiak sortu eta isurtzen dituen konposatu askok kalte larriak eragiten dituzte osasunean eta ingurumenean. Ezagunenak, metal astunak, dioxina, furano eta mikropartikulak dira. Hauek ez dira naturaz desegiten eta maila txikienak ere arriskutsuak dira osasunerako naturan eta gorputzean metatzen baitoaz. Eragiten dituzten kalteen artean minbizia, malformazioak, ugalketa arazoak… Konposatu hauen arriskuaren tamainaz jabetzeko, duela gutxi Espainiako osasun ministerioak errausketa dela-eta itsaskiek daukaten cadmio mailagatik neurrian kontsumitzeko emandako aholkua, NBEk eta Europako komisioak dioxinak ekiditeko bultzatutako itun eta aholkuak daude besteak beste.\nKalteak ekonomian: Errausterakoan materialeak suntsitu egiten dira. Horrek esan nahi du, gure ekonomiak behar dituen materialeak berriz ere atera behar direla naturatik. Horrek ingurumen ikuspegitik suposatzen duen astakeriaz aparte, ikuspegi ekonomiko eta energetikotik zeharo aldrebesa da. Industrializazioa geroz eta herrialde gehiagotara zabaltzen ari da, Txina, India eta Brasil bezalako erraldoiak tarteko. Geroz eta materiale eskaera handiagoa dago, geroz eta baliabide gutxiagorentzat. Eskuratu diren materialeak suntsitzea kirtenkeria da. Kobrearen kasua etorriko denaren iragarpen bat besterik ez da. Denok izan dugu horren berri, kobrearen eskaera handitzeak salneurrian izandako gorakadaren eraginez izaten diren lapurretak, sarri agertzen baitira hedabideetan.\nAtzerapen teknologikoa: Errausketak teknologia eta eraikuntza oso garestiak erabiltzen ditu. Horrek urte luzeetarako inbertsioak egitea esan nahi du, hamarkadak. Hamarkadak pasa ahala teknologia hori oso zaharkitua geratzen da.\nErrausketaz gehiago irakurtzeko\nSistema linealaren ondorioak: gogoeta\nSistema lineala bera da arazoa eta sistema linealean ez dago konponbiderik. Sistema linealaren akatsak izango ez dituen sistema jarri behar da indarrean.\nSistema zirkularra: Zero zabor\nSistema linealaren arazoa mundua mugagabea balitz bezala jokatzean dago. Baliabideak etengabe alferrik galdu eta kutsadura geroz eta gehiago sortzen du. Zero zabor edo sistema zirkularrak hori ekiditen du. Nola lortzen da hori?\nEkonomian sartzen diren materialeak berreskuragarriak izan daitezen neurriak jarri behar dira. Arauak eta legeak diseinu egoki horri begira egin behar dira.\nEkonomia zirkuituan sartu diren materialeak berreskuratzeko neurriak hartu behar dira. Hori bermatzeko bilketa sistemak jarri behar dira indarrean. Horrela zikloa ixtea lortzen da.\nEkonomian sartutako materialak ez dira alferrik galtzen, eta era berean, erabili ondoren ez dute kutsatzen. Materiale hauek berreskuratzen direnez, ez dira natura ustiatuta lortutako materiale berriekin ordezkatu behar, eta planetaren txikizioa eteten da.\nBadago garrantzi handiko printzipio bat: Produktuaz etekina ateratzen duenaren ardura ez da bukatzen produktua saldu ala erabiltzean, produktua berreskuratzean baizik. Hau da, produktua egiten duenak, produktuaren berreskurapenaren kostua bere gain hartu behar du. Horretarako legeria moldatu beharra dago. Era honetan, produktua ekoizten duena kezkatuko da produktu horren berreskuratzeak kostu gutxi sortu ditzan eta berreskuratua izan dadin. Berdin produktua erosi eta erabiliko duenak, merkeagoa izango baitzaio erraz berreskura daitezkeen produktuak erostea.\nZero zabor helburura iristeko hiru ildotan eragin behar da:\nHondakinak zabor bihurtzea ekidin behar dugu, hauek gaika bilduz eta birziklatuz. Baina ez dugu ahaztu behar hondakinik onena sortzen ez dena dela. Beharrezkoak ez diren bilgarri eta produktuak sortu eta kontsumituu ez daitezen neurriak hartu behar dira.\nProduktu bat berrerabiltzen dugun bakoitzean hondakinak sortzeari uzten diogu. Produktuen bizitza luzatzea zero zaborrera iristeko gakoetako bat da. Berrerabilpenak zenbateko eragina izan dezakeen ikusteko datu bat. Gaikako bilketarako edukiontziak jarri aurretik beira gutxiago zihoan zabortegietara, edukiontzi hauek jarri ondoren baino. Nolatan da posible? Lehen, beirazko botilak ordaintzen ziren erosketa egiterakoan, eta botila berrerabiltzeko berriz dendara eramaterakoan, dendan dirua itzultzen zuten. Botilak behin eta berriz berrerabiltzen ziren puskatzen ziren arte. Horrela, nahiz eta birziklatzeko aukerarik ez egon, eta puskatutako botila guztiek zabortegian bukatu, zabortegian bukatzen zuen kopurua txikiagoa zen orain erabilpen bakarrarekin gaika biltzen ez direnena baino. Berrerabilpenaren eraginaren beste adibide bat esne surtidorea dugu. Surtidorera norbera joaten da bere ontziarekin. Esnea hartu, etxera eraman eta esnea kontsumitutakoan ontzia garbitu eta berriz erabiltzen da esnea hartzeko. Horrela ez da batera hondakinik sortzen. Irudian tetrabrickean saldutako 100 L esnek sortzen dituzten hondakinak dauzkagu. Hondakin hoietan ez daude salmenta puntura iritsi bitartean sortu direnak. 500 pertsonaren eguneko kontsumoak sortzen duena izan daiteke hori gutxi gora behera. Gipuzkoan 700.000 gara. Atera kontuak.\nEsnearekin bezala, gainerako produktuekin berrerabiltzeko sistemak erabili daitezke. Zenbait lekutan, Italian kasu, badira esnea ez ezik olioa, detergentea, gasadun ura, e.a. saltzeko surtidoreak. Edozein likidorekin erabil daitezke. Solidoekin berriz, berrerabiltzeko poltsak eta tuperrak erabili daitezke. Hainbat herritan jendea arrandegi eta harategira tuperrarekin joateko kanpainak egin dira . Erabili eta botatzeko papera baino garbiagoa eta erosoagoa dela ohartzen ari da jendea. Bera herrian, arrandegi batek atera ditu tuperrak bere logoarekin eta bezero gehienek erabiltzen dituzte. Paper eta poltsa kontsumoa izugarri gutxitu dute. Gastuak ere bai. Hondakinik ez sortzeak onura dakar eta horrek bere isla eduki beharko luke zerga eta tasetan. Paper eta poltsek bildu eta tratatu beharra sortzen dute kutsaduraz aparte. Eta horrek gastu publikoa eragiten du. Gastu hori eragiten ez duenak eta ingurumen eta osasunean onurak dakarzkinak ez al du zergak jeisterik merezi?\nSortu diren hondakinak zabor ez bihurtzeko birziklatu beharra dago. Horretarako bi gauza ezinbestekoak dira.\nProduktuak birzikla daitezkeen materialeekin eginak egon behar dute eta materiale hauek erraz bereizteko diseinatuak.\nBilketa sistema eraginkorrak behar dira. Atez atekoa da gaur gaurkoz gehien ezagutzen den sistema eraginkorra, baina badaude gehiago. Bilketa sistema eraginkorren osagarri gisa, SDDR erabil daiteke zenbait hondakin mota biltzeko oso eraginkorra baita: latak, ontziak, pilak…\nHondakinak ondo kudeatuz gero sortutako zaborra anekdotikoa izan daiteke, zero zabor alegia. Horretarako beharrezkoa da herritarrak, baina batez erakundeek, bere eskumenen araberako helburu mailakatuzko zero zabor programak abian jartzea, bere epe eta bermeekin.\nEta birziklatu gabe geratzen den errefusarekin zer?\nZero zabor eredu baten planteamendua, izenak berak dion bezala zaborrik ez sortzea da. Horretarako, aipatu ditugun mekaniskoak aktibatu behar dira. Hori eginez gero, posible da gaur egun sorzten diren hondakinen %80tik gora gaika bildu eta birziklatzea.\nHorrek zer esan nahi du? Zaborra bosten batera gutxitzen dugula? EZ. Geratzen den %10-%20 horri, plastikoa, aluminioa, kartoia, beira, papera eta materia organikoa kendu dizkiogunez, sistema linealek sortu ohi duten zaborraren oso bestelakoa da geratzen dena. Oso materia organiko gutxi daukanez, ez da usteltzen eta ez du kiratsik botatzen. Dena den, ezin da bere horretan zabortegi batera bota. Zer egin behar da orduan?\nIkerketa, azken bereizketa eta egonkortzea:\nBatetik ikerketa bultzatu behar da. Geratzen den kondar horri karakterizazioa egin eta zerk osatutzen duen jakiteko. Horrek, aurrera begira hartu beharreko neurriak diseinatzeko balio du. Capannorik daukan ikerketa zentroan adibidez, modan jarri diren kafe kapsulek errefusan bukatzen zutela ikusita, ekoizleekin harremanetan jarri ziren eta kanpaina bat antolatu zuten kafe kondarra kapsulan harrapatuta gera ez zedin diseinuan eragiteko.\nEsteka honetan, Capannoriko Zero Zabor ikerketa zentroari buruzko informazioa topa dezakezue.\nAzken bereizketa mekaniko baten bidez, errefusan bukatu duten material birziklagarriak berreskuratzen dira, errefusa are eta garbiagoa izan dadin. Lehen aipatu den bezala, material birziklagarri gehienak aurretik kendu badira, bereziki organikoa, bereizketa mekaniko hau askoz errazagoa da eta errefusa oraindik gehiago gutxitzeko aukera ematen du.\nAzkenik, errefusak izan dezakeen materia organiko apurra egonkortzeko tratatu egiten da. Egonkortu ondoren, inerteentzako errefusategi batetan utzi daiteke. Honek, zabortegi kutsakorrek ez bezala, ez du ez kiratsik, ez gas isuririk ez eta lixibatu kutsakorrik eragiten.\nEuropako Zero Waste taldearen web orrian ikus dezakezue tratamendu mekaniko biologiko hauek Zero Zabor filosofian daukaten lekua zein den. Esaten duen bezala, bilketa ahalik eta eraginkorrena egin eta gero planteatu behar dira eta beti ere azken helburura heltzeko ikerketa eta hobekun lerro batekin batera.\nEntradas recientes\tZapatu hontan Azoka Agroekologikoa Sopelan!!\nZero Zabor hitzaldi zikloa- Ciclo de charlas de Cero Residuos\nJaietan jai, baina zaborra gutxitzeko gai!\nZero zabor ekimena > Uribe Kostara ere iritsi da oihartzuna\nUribe Kostan ere Zero Zabor!


Euskararen dieta osasungarria: piramidearen oinarrian hizkera ez formala - ERA\nEuskararen dieta osasungarria: piramidearen oinarrian hizkera ez formala\nJaten duguna omen gara, baina ez dugu soilik ahotik jaten. Hizkuntzen eremura etorrita, esan daiteke belarrietatik eta begietatik elikatzen garela. Beraz, horrela osatzen dira gure esateko erak eta manerak, hau da, hiztegia eta egitura multzoa.\nHelduen kasuan esaterako, jakina da ez dela hizkuntza modu berean erabiltzen tabernan lagunekin edo lana lortzeko elkarrizketa batean, afari bat antolatzeko WhatsApp taldean edo udalari egindako eskaera batean… Beste batengana zuzentzeko hainbat modu ditugu eskura, baina testuinguruaren arabera horien artean egokiena hautatu behar da, behar bezala komunikatzeko.\nBeraz, hizkera ongi aukeratzea da arrakastaren gakoa: doinua, hiztegi mota, ahoskatzeko modua… Alegia, esateko moduarekin asmatuz gero, errazago lortuko dugu gure helburua. Horregatik, adibidez, haur batekin beti egokituko dugu hizkera dena ongi uler dezan.Testuinguruaren arabera aukeraturiko era horiek “erregistroak” dira. Horien artean informalak (lagunartekoa, familiakoa…) eta formalak daude (akademikoa, lanekoa..) eta denek “errepertorioa” osatzen dute. Esan daiteke erregistroak hizkuntzaren elikagai taldeak direla (barazkiak, esnekiak, zerealak…) eta errepertorioa, berriz, dieta.\nDieta osasungarriaren urrezko arauak dira askotarikoa izatea eta piramidearen oinarrian barazkiak, frutak, zerealak eta lekaleak kokatzea. Hizkuntzaren dieta osasungarria osatzeko, euskara ikasten ari diren haurrek, alde batetik, askotariko erregistroak behar dituzte (lagunartekoa, familiakoa, akademikoa), hau da, euskara edozein egoeratan egoki eta eroso erabili ahal izateko baliabideak. Eta, beste aldetik, piramidearen oinarrian kokatu behar dira ahozko erregistro informalak, eguneroko harremanetan oso beharrezkoak direlako. Aisialdian, familian eta eskolako jolastokian zein jantokian ikasten dira horiek. Izan ere, adierazteko modu bakoitza dagokion esparru eta giroan erabiliz jasotzen da.\nHaurrak hazteko ez da aski elikagai mota bakarra eta, era berean, euskaraz egoera guztietan behar bezala moldatzeko ez da aski gelako erregistro akademikoa. Horregatik garrantzia handia du eskolaz kanpoko erregistroen lanketak eta hor, jateko ohituretan bezala, familiek asko egin dezakete seme-alabek “euskararen dieta osasungarria” izan dezaten eta, helburu horretan, ERA dute bidelagun.\nGehiago: badakizu, denboralibrea, ikasten


Itsasondoko Urkipe Herri Eskola: AGENDA 21\nUdaberriarekin batera, gure baratza martxan jartzeko asmotan gabiltza. Atzokoan guraso batzuen laguntzaz, lurrari buelta eman eta negutegia bere lekuan ipini genuen. Mila esker atzokoan lagundu zeniguten guraso guztiei! Astelehenean, plastikoa jartzeari ekingo diogu. Posible duen edonoren laguntza eskertuko genuke. Mila esker atzokoan lagundu zeniguten guraso guztiei! Astelehenean, arratsaldeko 16:30etan animatu zaitezte zuen seme-alabek landuko duten baratzaren muntaketan laguntzera.\nAurtengo Eskola Agenda 21-eko gaia ENERGIA izanik, apirilaren 26ean, Energia Eguna ospatu genuen.\nDakizuen bezala, eskolako baratza sortzeko asmotan gabiltz. Abenduan, guraso, irakasle eta zenbait lagunekin batera sasiak garbitu eta negutegia eraikitzeko lehen pausuak eman genituen. Mila esker lagundu zeniguten guztioi! Hemen dituzue argazkiak.\nAitatxo bat 2014(e)ko urtarrilakren 10(a) 13:26\nAitatxo bat 2014(e)ko urtarrilakren 10(a) 14:20\nAupa!!! Aurten baratza bai!!! Eskerrik asko egiten ari dezuen lanagatik.\nleire 2014(e)ko otsailakren 6(a) 12:56\nZuen laguntzarik gabe ez zan posible izango.\nITSASONDOKO BERRIAK IHAUTERIA BIHURTUZ!!!\nGOIHERRIKO BARATZERA BISITA.


Zierbena, Kontxako Bandera lortzeko ehunen gutxitara\nALBISTEAK Zierbena, Kontxako Bandera lortzeko ehunen gutxitara\nZierbena, atzo, Kontxako Banderan.\nZierbena Kontxako Bandera lortzeko 90 ehunenera geratu zen atzo, Hondarribiak lortu baitzuen garaipena, zibernarren aurka jokatutako norgehiagoka historikoaren buruan.\nHondarribia tximista bezain azkar abiatu zen, eta Zierbena ez zen aldendu “Ama Guadalupekoa” trainerutik. Estropada lehia bizi-bizikoa izan zen, joaneko tartean nahiz etorrikoan, eta bi traineruek norgehiagoka ikusgarria eskaini zuten. Zierbenarrek kosta ahala kosta eutsi zioten historia egiteko ametsari.\nHala ere, Santa Klara uhartearen parean, Hondarribiak hiru segundoko abantaila lortu zuen. Zierbenak borrokan jarraitu zuen, eta badian sartzean, galdutako tartea berreskuratzen hasi zen, 300 metro gelditzen zirenean gipuzkoarrengandik segundo batera kokatu arte. Zierbenak borroka gogorra egin arren, azkenean, Hondarribiak Kontxako Bandera eskuratu zuen hamabigarren aldiz.\nHauxe izan zen amaierako sailkapena:\n1- Hondarribia 39;21 minutu\n2- Zierbena 90 ehunenera\n3- Orio 16 segundora\n4- Bermeo 26 segundora\n5- Cabo 49 segundora\n6- Santurtzi 57 segundora\n7- Donostiarra 59 segundora\n8- San Pedro 1:07 minutura


General Álava – BISITA BAT LOUVRE-N\nBISITA BAT LOUVRE-NKike Bravo2017-07-18T12:59:37+00:00\nNapoleon Santa Helenara bidean zegoelarik, Miguel Ricardo bere enbaxadore postura itzuli zen, 1815eko gerraren eraginez bertan behera utzitako zeregin bati helduz. Izan ere, kontua zen Independentzia Gerran lapurtutako margolan kopuru handi bat berreskuratzea. Margolanak Louvre-ko Museoan gorderik zeuden.\nFrantziako museoaren aitzakiekin nekaturik, Miguel Ricardok indarrez jardun zuen. 1815eko irailaren 23an, Nicolás Miniussir kapitainak eta Francisco Lacoma margolariak, eskolta armatu batekin batera, lapurtutako margolanak aztertu zituzten.\nBiharamunean 284 koadro eta 108 objektu artistiko atera zituzten. Lan guztiak Espainiako enbaxadan utzi zituzten behin-behinean. Abenduaren 14an Bruselara hamahiru kaxoi iritsi ziren Louvre-ko piezekin; horiek guztiak, eskolta britainiar baten babesaz, Anberesera lekualdatu eta handik Espainiara eraman zituzten. Zoritxarrez beste milaka lan ezin izan zituzten berreskuratu; gaur egun, oraindik ere Frantziako pinakoteka pribatuetan daude.\nKasu ingelesari dagokionez, Gasteizen harrapatutako konboitik ateratako margolan kopuru handia Wellingtonen babespean geratu zen. Gonzalo Serratsen iritziz, pentsatzen denaz bestaldera, Wellingtonek itzuli nahi izan zituen, baina Fernando VII.ak oparitzeko erabakia hartu zuen.


Mutrikuk erabakiko du – Euskal Heriko XISTERA Kluben Kluba\nMutrikuk erabakiko du\nLehen fasea amaitzeko Cabanillaseko finalak falta direnean, larunbatean 16.00etatik aurrera jokatuko da Andoaingo Arrate pilotalekuan bigarren faseko lehen jardunaldia eta guztira zirkuituko bosgarrena.\nLehen Mailan ezer erabakitzeko dago. Sorozabal doa aurrelarien artean lehenengo 49 punturekin, baina ez da Mutrikun izango. Arbe eta Antxonek ere aukerak izango dituzte finalean sartzeko. Atzelarien artean, Aize Iturralde dago ongien kokatuta 49 punturekin, baina atzetik beste sei bat pilotari ere badaude aukerekin.\nBigarren Mailan txartel bat ia seguru dago, Thomas Urrutia gainditzea ia ezinezkoa izango baita, 57 puntu ditu. Gainerako aurrelariek lan asko egin beharko dute txartela lortzeko. Lau bat pilotari daude aukerak izango dituztenak finalean izateko, atzelarien artean gertatzen den moduan. Gorka Sorozabalek aukera asko izango ditu final horretan izateko, 48 tantorekin liderra da, baina beste posturako borroka handia izango da.\nHirugarren mailan, berriz, aurrelarien artean, Eñaut Urreistik ia bi hankak finalean ditu. Lider da 37 punturekin, eta Mutrikun ere izango da. Ondorioz zaila izango da bera inork harrapatzea. Beste posturako lehia handia espero da. Atzelarien artean, 10 punturen barruan bederatzi pilotari daude, eta edozer gerta daiteke.\nEmozioz beteriko finalak izan zituen Elorrioren Oroimenezko Torneoak\nZestak ikuskizuna eskaini zuen Etxebarrin


Ayuntamiento de Bernedo · Bernedoko Udala » Villafría\nKantabriako Mendilerroaren magaletan, San Tirsoko Haitzaren parean kokatzen da Villafría. paseko leku bat zen, izan ere, Nafarroako eta Gaztelako lurrak batzen zituen Ega eta Inglares ibaien bidez eta Ebroko lurrak Araba eta Kantabriarekin komunikatzen zituen.\nVillafría bi auzotan dago batuta: Goikoa eta Behekoa. Goiko auzoan etxeak ia lerrokatuta daude eta Parrokia-eliza dago, Santa Eufemiari eskainita. Beheko auzoan, egurrezko bilbadura duten etxeak daude. Etxe bat da nabarmentzekoa: fatxadan armarria duena, eta bere leiho batean arkuteria troxa duen leiho barren irtena duena.\nGoiko Auzoan iturri-ikuztegia dago eta Beheko Auzoarekin komunikatzen da. Bere iturriko ura ikuztegian gordetzen da, eta bere alberkeetan harlanduzko fabrika tradizionala mantentzen da.\nSanta Eufemiaren Ohoretan Eraikitako Eliza\nVillafría herriko parrokia-eliza, Santa Eufemiari eskainia, Kantabriako mendilerroaren magaletan dago. Tenpluak, estilo errenazentistakoa, gurutze latino formako oinplanoa dauka, baina besoak oso gutxi garatuta dauzka. Abside poligonala hiru otxabotakoa da, eta gangak nerbiodura zuzenak eta okerrak dauzka, errosetak osatuz. XVI. mende amaieran eraiki zen eta XIX. mendean zaharberritu egin zen, koroko inskripzioan irakur daitekeenaren arabera: “Esta iglesia fue maestreada el año de 1807”.\nElizpeak, 1817an Ignacio López de Ullívarrik eraikia, sarrera beheratuko arkua dauka. Hertz-ganga dauka, bi zatitan parpain-arku batek zatituta. Dorreak erdi-puntuko bi arku dauzka kanpaietarako.\nErretaula nagusian Gregorio de Valdivielsoren Santa Eufemiaren irudia da nagusi , eta bere ondoan San Joan Bataiatzailearen eta Santa Barbararen irudiak dauzka. San Joseren irudia erdian eta San Roke eta done bat bere ondoan, hirugarren zatian daude, Gurutzefikapenarekin amaituta. Alboko kaleetan San Kristobal eta San Antonio Abad. Alboko erretauletan Andre Maria Arrosariokoaren bi irudi daude. Bata XVIII. mende amaierakoa eta bestea XVI. mendekoa. Sortzez Garbiari eskainitakoan Sortzez Garbiaren irudi moderno bat eta San Joseren beste bat, XVII. mendekoa. Erretaulatik kanpo, XVII. mendeko San Tirsoren tailla bat dago. Tailla hau santuaren labar-baselizakoa da, izen bereko haitzean dagoena, Kantabriako Mendilerroaren gailurrean.\nBai eliza bai apaiz-etxea Iparralderantz daude. Datu harrigarria da eraikin erlijiosoetan, baina ulertzekoa da mendilerroaren gertutasunagatik.\nVillafriarekin lotutako informazioa\nCalendario sesiones ordinarias 2022\nAyudas del Programa Leader 2020 para la Urbanización del acceso al antiguo SENPA y para la Mejora de salas en edificio multiusos


Izotza erliebearen moldatzailea - Elhuyar Aldizkaria\nHasiera » Erreportajeak » Izotza erliebearen moldatzailea\n1998/11/01 137. zenbakia\nMugerza Perelló, Inma\nGure inguruko paisajeari gainbegirada azkar bat ematen badiogu, forma eta itxura askotako erliebeak erakusten dituela ikus dezakegu. Izan ere, erliebea egoera dinamikoan dago eta etengabe moldatuz doa kanpo elementuen (euriaren, haizearen…) eraginez haranak, mendiak, hondartzak, lenar-maldak, zirkoak etab. eratuz.\nGrey glaziarraren mihi zartatua Torres del Paine parkean barneratzen da.\nPaisajearen dinamika hori, ordea, ez dute kanpo-elementuek soilik mugatzen. Bere morfologia litosferaren (arroka), hidrosferaren (ura), atmosferaren (klima) eta aktibitate biologikoaren eraginez modu batean edo bestean aldatuko baita. Honela, faktore horien konbinazioaren arabera, erliebeak ezaugarri zehatz batzuk jasoko ditu paisaje bereziak garatuz. Honekin batera, ezin utz daiteke aipatu gabe gizakiaren eragina, zeinek, neurri handi batean, lurraren morfologiaren eraldaketa eragin duen eta gauzatzen ari den.\n1. argazkia. Seil dera Baquoko ertza eta bere mendi-glaziarra.\nNork pentsa lezake gure Euskal Herri zaharrean garai batean glaziarrak egon zirenik? Erokeria dirudi, ezta? Ba inguruko arroketan “inprimatuta” geratu ziren zenbait arrastoari jarraituz, hori ondorioztatu zuten Schmidt-Thomék eta Gomez de Llarenak 1940.eko hamarkadan.\nBigarren Mundu Gerraren ondorioz, bi zientzialari horiek jasotako informazioa galdu egin zen eta Karl-Otto Kopp zientzialari alemanak 1960.eko hamarkadan beraien lana asotzen saiatu zen.\nEuropan izandako azken glaziazioak duela 25.000 urte ingurura arte iraun zuen, eta garai hartan Euskal Herriko mendikate garaienak izotzak hartuta zeuden. Artikulu honetan izotzak erliebean izan duen, eta oraindik ere duen, eragina azaldu nahi da.\nGlaziarrak lehorreko izotz-masa mugikorrak dira. Garai batean lurralde zabalak izotzak estalita eta moldatuta egon ziren, eta orain ere horrela gertatzen da naiz eta estalitako azalera askoz ere txikiagoa izan. Gaur egun glaziar iraunkorrek 15 milioi km2-ko azalera estalia dute (Europako azalera 1,5 aldiz), zatirik handiena Antartida (13 milioi km2) eta\n2. argazkia. Scallers (Lerida) urtegitik behera garatutako U itxurako haran zabal honek, eta bere baitan aurkitutako ildaskek, haran-glaziar honen garapenean izotzak izan duen garrantzia frogat dute. (I. Mugerza).\nGroenlandia (1,65 milioi km2) artean banatuta egonik. Gainontzekoa (% 3) oso banatuta dago Alaska, Kanada, Zeelanda Berria eta elur iraunkorren (Alpeak, Andeak, Kaukaso, Himalaia, Pirinioak…) artean.\nKlima hain hotza ez den lekuetan, elur iraunkorren azpitik hilabete epeletan, izotza desagertu egiten da hilabete hotzenetan berriro agertuz. Kasu hauetan, nahiz eta erliebe-aldatzailea izotza bera izan, paisajeak ezaugarri periglaziarrak ditu.\nLurra sortu zenetik gaur egun arte, glaziazio ugari gertatu dira bata bestearen atzetik. Kronologikoki aipatuz gero hauek izango lirateke:\nGondwanako glaziazioa: duela 2.300 milioi urte inguru. Kanadako arrastoak dira ezagunak.\nGlaziazio Infrakanbriarra II: duela 950 milioi urte inguru.\nGlaziazio Infrakanbriarra I: duela 825 eta 740 milioi urte bitartean. Australian daude arrastoak.\nGlaziazio Eokanbriarra: duela 675 eta 600 milioi urte bitartean. Eskandinavian, Australian, Txinan, Brasilen eta Afrikan daude arrastoak.\nGlaziazio Siluriar-Ordoviziarra: duela 470 eta 410 milioi urte bitartean.\nGlaziazio Permokarboniferoa: duela 340 eta 255 milioi urte bitartean.\nGlaziazio Zenozoikoa: duela 40 milioi urte inguru. Pleistozenokoa ere deitua.\nEuskal Herrian eta Pirinioetan dauden arrastoak, hala ere, Koaternarioko Glaziazioei dagozkie. Europan eta Ameriketan lau glaziazio nagusitu ziren garai hartan, baina hainbat izen ezagutzen dira eta iraunpena ere, aldakorra da (ikus 1. taula).\nGlaziazioei buruzko hipotesiak\n3. argazkia. Besiberri N (Pirinioak, lerida) mendiaren ekialdeko zirkoa. Zabalera handiko zirko zaharrek normalki lakuaren bat gordetzen dute bere baitan. Honetan ere lakua dago, baina ura izoztuta dago eta izotza elurrak estali du. (I. Mugerza).\nHirurogei hipotesi baino gehiago proposatu dira “krisi” klimatiko hauek azaltzeko. Hala ere, denak aipatzea luzeegia izango litzatekeenez, horietako batzuk besterik ez dira azalduko hemen:\n- Eguzki-hipotesi glaziogenikoak:\nDifusio gaseosoaren gelditasunaren teoria: Öpiken iritziz, eguzki-gunean azaletik datorren hidrogenoaren difusioa gertatzen da periodikoki, milioi urte batzuetan zehar energi kantitate handiak xurgatuz eta Eguzkiak igorritako erradiazioa murriztuz.\nTeoria galaktikoak: Steiner eta Grillmairen ustez (1973), Esnebidean masa banatzea Eguzkiak “indar galaktikoetako” zonak zeharkatzea eragiten du. Honek, hidrogenoaren difusioa zaildu lezake eguzki-gunean, eta erradiazioari eragin.\n- Lur-hipotesi glaziogenikoak:\nAldaketa orbitalen teoria: Eguzkitzapen-denboraren aldaketak tenperatura-aldaketekin bat datoz, eguzkitzapen minimoak minimo termikoen aurretik doazelarik. Teoria honek interglazial-glazial txandaketa ulertzeko balioko luke, eta ez glaziazio-tarte bat ulertzeko.\nIgorritako beroa gehitzea: Lurreko atmosferak nahikoa CO2 galdu zuen, eta Lurra glaziazioak gertatzeko adina hoztu zen.\nAlbedoa gehitzea: Lurrak eguzki-izpiak islatzeko duen ahalmena aldakorra da, ondoko arrazoiek baldintzatua: hauts bolkanikoa gehitzea atmosferan; inguru magnetikoaren intentsitatea gehitzea; polo geografikoekiko banaketa kontinentala; kontinenteen batezbesteko altuera. Arrazoi hauek eguzki-izpiak Lurraren atmosfera zeharkatzea oztopa lezakete bertako tenperatura jaitsiz.\n4. argazkia. Alaskako glaziar honen aurrean ikusten diren harriak saihetseko morrenak dira. Horien azpian ere izotza dago.\nArestian aipatutako hipotesi glaziogenikoekin erlazionatuta, glaziarren hedapena baldintza biren menpe dago; elikadura (glaziarrak jasotzen duen elur-kopurua) eta ablazioa (jasotako elurraren urtze eta lurruntzea). Bien arteko erlazioari “balantze glaziarra” deritzo, eta lehena bigarrena baino handiagoa denean soilik egingo du aurrera glaziarrak.\nGaur egun mundu osoan banatutako izotz-masak ikusiz, tamaina eta itxura askotako glaziarrak ikus daitezke, beraien artean sailkapen zehatz bat egin daitekeelarik:\nInlandisak, klima oso hotza eta ablazioa oso txikia den eskualdeetan garatu diren izotz-masa zabalak dira. Elikadura ere txikia da, prezipitazioak ez baitira ugari. Izotz-estaldura 2.000 metroko lodiera izatera hel daiteke eta batzuetan oinarri topografikoaren kota garaienak izotzetik kanpo ikus daitezke arrokazko mamuak bailiren. Antartida litzateke adibiderik egokiena.\nIzotz-tapakiek azalera txikiagoa dute eta mihi-glaziarrak ateratzen zaizkie norabide guztietan. Ugari dira latitude altuetan, Alaskan adibidez.\nMendi-glaziarrak mendilerro garaienetan elur iraunkorren gainetik dauden izotz-masak dira. Pirinioetan elur iraunkorren muga 3.200 metrotan dago, hortik gora elurra zirkoetan pilatzen da elurraren presioaz behealdeko elurra izotz bihurtuz. Udan, 2.500 metrotik gora eguzki-izpiak heltzen ez diren leku itzaltsuetan glaziarren propietateak har ditzaketen elur-masa iraunkorrak beha daitezke, hauek elurtegiak dira. Adibide hurbilenak Pirinioetan eta Alpeetan dauzkagu (ikus 1. argazkia).\nHaraneko glaziarrak sare dendritiko modura ageri dira. Goiko zirkoetatik datozen mihiak behean elkartu eta mihi handi bakar bat osatzen dute. Pirinioetan mota honetako glaziarrak desagertu diren arren, beraiek moldatutako haran glaziar ugari ikus daitezke (ikus 2. argazkia).\nMorfologia glaziar nagusiak\n5.argazkia. Granitozko ardi-itxurako arroka (Scallerseko haranean, Pirinioak, Lerida). Ikus arrokak aurkezten duen gainazal leuna. (I. Mugerza).\nArgi dago glaziarrak sortuko dituen hasierako elurrak ezin direla edonon pilatu, izan ere, horma biluzietan elurra grabitatez erori egingo bailitzateke. Horrela, maiz, morfologia glaziar horien inguruan agertu ohi diren tontor gorri horiei nunatak (Nu) deritze. Elurrak eskualde ez oso maldatsuak behar ditu bertan metatu eta trinkotu ahal izateko eta izotza sortzeko. Denbora pasatu ahala, gainera, izotzak berak leku hauek moldatu egingo ditu higaduraren eraginez upel itxurako formak emanez.\nZirkoak (Zi) dira glaziarraren elikatze-alde nagusiak. Hortik beherantz izotz-mihiak gehienetan U itxurako haran-glaziar (Hg) zabala eratuko du inguru osoan bere erosio-gaitasunaren arrastoak utziz. Badaude, ordea, V itxurako haran-glaziarrak ere, eta horiek uholde subglaziarren eraginez sortuak izan daitezke, hau da, izotz-mihiaren azpitik doazen urtze-erreken uholdeen ondorioz. Mendikate altuetan askotan ikus daitezke glaziazioen eraginez sortutako formak. Ondorioz, sorbaldak (So) glaziazio zaharrago batek eragindako haran baten eta haran nagusiaren arteko inflexio-azalera litzateke. Modu berean, haran eskegiak (He) ere, izotzaro zaharragoan sortuak izan litezke. Hala ere, baliteke haran eskegi hauek zirko garai bati lotuta egon eta bertatik izotz-mihi eskegiek haran nagusia elikatzea.\nGlaziarrek eragindako egitura bereziak\n6. argazkia. Kararrizko ardi-itxurako arroka (Gavarnieko Zirkotik gertu, Frantzia). (I. Mugerza).\nIkaragarria da izotzak inguruko arroka apurtu eta zatiak garraiatzeko duen ahalmena, are gehiago ehundaka metroko sakonera eta kilometro batzuetako luzera duen izotz-mihia bada. Arroka-bloke hauek guztiz heterometrikoak dira eta izotz-mihiaren edozein posiziotan kokatuta egon daitezke: azalean, hondoan, ertzetan edota izotz-masaren erdian. Batzuetan, arroka hauek glaziarraren azala guztiz estalia dute eta ezin da izotza ikusi. Arroka hauek morrenak dira (ikus 4. argazkia) eta, izotzaren antzera, beraiek ere ezaugarri bereziak ematen dizkiote ukitzen duten substratuari, higadurak ildaskak sortuz.\nBeste batzuetan, izotzak berak beheko substratuko heterogeneotasunak molda ditzake ardi-itxurako arrokak emanez (5. eta 6. argazkiak). Izotz-masak jarraitzen duen bideak gorabehera asko izaten dituenez glaziar horiek gainditzeko energia galtzen du, ondorioz bere baitan daramatzan arroka-bloke batzuk hondoan metatzen dira eta atzetik datorren izotzak moldatu egiten ditu drumlin izeneko egiturak sortuz.\nAldaketa klimatikoaren eraginez, Lurraren tenperaturak gora eta glaziar askok atzera egin dute, morrenak bertan behera utziz (ikus 7. argazkia) eta sortutako ildaskak agerian geratuz. Glaziarra desagertzean, mihiak aurrealdean garraiatu dituen morrenak edo “aurreko morrenak” non metatuta dauden ikusita, izotz-mihia noraino hedatu zen jakin daiteke. Era berean, ildaskak, ardi-itxurako arrokak eta drumlinak behatuz glaziarraren mugimenduaren norabidea eta norantza ondoriozta daitezke.\nKoaternarioko glaziarismoaren aztarnak Aralarren\n7. argazkia. Lakuaren inguruan ikus daitezkeen metakin grisak glaziarrak garraitutako morrenak dira.\nMendearen erdialdera izotzak eragindako egitura bereziak aurkitu ziren Aralarren. Zenbait haranen itxura zabala, egitura bereziak eta Arritzagako sakanean aurkitutako morrenak zirela eta, inguruko mendiak Koaternarioko izotzaroren batek eraginak izan zirela pentsatzera eraman zuen.\nArritzagako sakanak NW-SE norabidea du, Amezketatik Igaratzako aterpera igotzeko biderik motzena da eta Txindoki mendiaren ipar-ekialdean kokatuta dago. Gomez de Llarena, Schmidt eta Kopp jaunek inguru hauetan egindako ikerkuntzen bidez zera ondorioztatu zuten:\nWürmean (2. irudia), elur iraunkorren muga 1.050 metrotan zegoen eta 4–5 km luzeko glaziar bat Arritzagako sakanean kokatuta zegoen muturreko morrenak 800 metroko kotan topatu zirelarik. Glaziarrak 100 metro inguruko lodiera zeukan eta zabalean 200 metro izatera irits zitekeen. Zirkoa, bestalde, Ganbo, eta Irumugarrieta mendien artean kokatuta legoke. Kobre-meategitik 100 bat metro beherago, muturreko morrena (ikus 8. argazkia) kokatuta dagoen lekutik behera, hasieran nahikoa zabala den haranak “U” itxura galdu eta “V” itxura hartzen du. Glaziarraren muturra morrenak dauden lekuraino garatu zen eta bertako kararrizko muturraren ondorioz ezin izan zuen aurrera egin. Hor, izotza urtu eta denboraz, urak “V” itxurako sakana garatu zuen (ikus 10. argazkia).\nBaliteke izotzak beste arrasto batzuk utzi izana, baina horrela izan bada, ondoren gertatutako karstifikazioak denak ezabatu egin ditu. Ipar-mendebalderago, Azkaratetik hurbil, 1.700 metro luzeko glaziar batek beste morrena bat utzi zuen.\n8. argazkia. Aralarren kobre-meategitik behera kokatutako muturreko morrenako harkozkorrak.\nSistema periglaziarretan izotzak eragin garrantzitsua du urtearen zati handi batean baina ez modu jarraian. Gainera, ez dago ingurune bakar bati soilik lotuta eta, landaretzak baldintzatuta, intentsitate asko ditu. Periglaziarismoa gaur, azaleratutako lurraren azalera osoaren % 16,5ean soilik gertatzen da.\nGlaziarismoarekin gertatzen den moduan, sistema periglazialetan ere, prozesu zehatzak ematen dira eta horien ondorioz forma bereziak. Ondoren, horietako batzuk ikusiko dira.\nPipkrake: Lurzoruaren gainean dauden pikorren azpiko hezetasuna, izotzezko makilatxo fin bihurtzen da tenperaturak behera egin ahala, pikorrak zentimetro gutxi batzuk altxatuz. Tenperatura igo eta izotza urtzean pikorra erori egiten da zentimetro batzuk mugituz (ikus 3. irudia).\nIzotz-dilistak: Lurzoruko ura izoztu egin daiteke azalerarekiko paralelo diren geruzak edo dilistak sortuz. Zirkulu Polarraren inguruan urte osoan zehar diraute.\nIzotz-ziriak: Haustura txikietako hezetasuna izotz bihurtzean bolumena handitu egiten da haustura ere handituz eta arroka apurtuz (gelibazioa).\n9. argazkia. Harana goiko adean nahikoa zabala da eta "U" itxura du. Ikus daitekeenez beherago estutu egiten d "V" itxura hartuz, izotz-masaren azpitik pasatzen ari zen urtze-urak eragindako higaduraren ondorioz.\nSolifluxioa: Izotza iraunkorra den lekuetan, izotz-masaren gainazaletik hurbil dagoen izotza urtu egin ohi da udan eta ur hori ezin iragaz daiteke beheko horma izoztuan zehar, ondorioz, urez asetutako masa lohitsua eratu eta mantso-mantso mugitzen hasten da.\nKrioturbazioa: Izotzak eragindako geruzen jatorriko egoeraren edozein aldaketa da.\nGrëzes liteés: Geruzatutako amilketa modura ere, izendatu dira. Pipkrakearen, grabitatearen eta azpialdean kokatutako buztin-geruza batek eragindako arroka-blokeen garraioa besterik ez da.\nProzesu hotzak eta periglazialak Euskal Herrian\nEuskal Herrian “grëzes liteés” direlakoak, solifluxioaren arrastoak, gelibazio-aztarnak eta krioturbazio-formak aurkitu diren arren, ez dira oso ugariak. Horregatik, ustekabekoak kontsideratu izan dira beti eta ez dira inoiz behar bezala aztertu. Interesgarria da, hala ere, adibide hauetako batzuk kobazuloetan topatu izana. Honek arazoak edo kontraesanak ekar litzake gainazaleko prozesu hotzen arrastoak azaltzeko moduarekin.\n10. argazkia. Casteret Haitzuloan (Gavarnie, Pirinioak) izotz-kandelak jaiotzen dira sabaitik lurreraino neguan. Udan, ostera, tenperaturak gora egin ahala urtuz doaz eta sabaitik zintzilik geratzen dira mamu txurien antzera. (I. Mugerza).\nBehatutako arrasto guztiek Koaternariokoak dirudite. Arrasto zaharrenak Arrasateko Lezetxiki kobazuloan topatutako bloke krioklastikoak dira, hau da, izozte gogorren bidez eragindako arroka-apurketek sortutako arroka angelutsuen metaketa. Ikerketen ondorioz, metakin horiek fase bitan metatu zirela ondorioztatu da; lehenengoa Würm glaziazioari dagokio eta bigarrena berrukipen postwürmiarrari.\nProzesu periglaziarrak glaziar-masen inguruan gertatu ziren, beraien goi-muga elur iraunkorren behe-mugaren azpitik kokatuta zegoelarik. Ikertzaileen ustez Koaternarioko izotzek oso kota baxuetara heldu ziren Würmiarreko elur iraunkorren muga 650 metrotan zegoelarik. Beraz, garai hartako egitura periglaziarrak aurkitu nahi baldin badira, muga horren azpitik bilatu beharko da.\nXalbador (Zumaia) eta Igitegi (Oñati) kobazuloetan konduktu karstikoetan pilatutako metakin alubialei eragin dieten krioturbazioak topatu dira eta aurkikuntza honek Koaternarioko garai horretan oso hotz handia izango zela adierazten du.\nZergatik ez dira gainazalean azaldu, kobazuloetan agertu diren arrasto periglaziarrak?\nKrioturbazio-egitura horiek ez agertzeak, hala ere, ez du esan nahi sortu ez zirenik. Baliteke material detritikoen garraioaren eta higaduraren ondorioz suntsitu izana. Oñati eta Arantzazuko santutegiaren artean dauden “grëzes liteés” motako sedimentuen pilaketek, metakin krioklastiko hauek duten kontrol litologikoa erakutsi dute. Arrasto hotzenetakoak dira eta eratzeko izozte-urtze ziklo-kopuru handien beharra dute.\nGelifrakzioaren arrastoak adibidez Aloñamendiko (Oñati) labarretan ageri dira. Izotzak berak askatutako material kolubialak han-hemenka ikus daitezke.\n11. argazkia. Aurreko haitzulo berean, izotzak atzera egiten duenean arrokan utzitako hildaskak beha daitezke.\nTektonikak eragindako zonek, amildutako blokeen belaunaldiak dauzkate gordeta beraien jatorria diaklasa eta hausturetan dagoelarik. Atxarten zelai itxurako eta kontsolidatu gabeko amildegi aktualak eta subaktualak daude. Argi dago, gainera, kolubioi berrien jatorria tektonikari dagokiola, neurri handi batean behintzat, eta ez izotzari.\nGure lurraldean, solifluxio-mota biren arrastoak topatu dira: hotza eta epela. Solifluxio-mota bi hauek genetikoki bereiztea nahikoa zaila izaten da, batez ere prozesu sedimentologikoen bidez bereizi ezin direnean. Euskal Herrian jatorri hotzeko koladek zentimetro gutxiko lodiera dute. Igitegi kobazuloan (Oñatin) itxura solifluidaleko materialak ageri dira, baina beraien lodiera handiak jatorri periglaziarra zalantzan jartzen du.\nBadirudi Euskal Herrian eragina izan zuten hotzak ez zirela bortitzegiak izan, oso puntualki eragin zutela eta denbora-tarte txikietan soilik. Egitura-barietate txikia agertu delako ondorioztatu da. Gainera, solifluxio-koladek ez dute balio domeinu periglaziar baten existentzia frogatzeko.\nAmeriketan Denbora (urte)\nNEBRASKA Afton 200.000\n300.000 KANSAS Yarmouth 300.000\n75.000 ILLINOIS Sargamar 120.000\n25.000 WISCONSIN PostWisconsin 25.000


San Joan | Mondraberri Arrasateko Ataria\nSan Joanetako lelo lehiaketak baditu irabazleak\nZazpigarren urtea da AEDk herriko jai nagusietan euskararen aldarria plazaratzeko lelo lehiaketa antolatzen duela eta erantzun polita izan du beste behin ere. Maiatzaren 10ean bukatu zen proposamenak bidaltzeko epea eta 53 jaso genituen.\nTestua: AED. Argazkia: MB artxiboa. Maiatzean sartzearekin batera, azken txanpan sartuko da AEDtik egindako hiru proposamenetan parte hartzeko aukera. Hartara, horiek gogora ekartzera gatoz gaurkoan: Herri Urrats. Bi urte eta gero, maiatzaren 8an itzuliko da Senpereko lakura Herri Urrats eta...\nThe Clayton: “Larunbatean gure azken diskako abestiak aurkeztuko ditugu”\nMondraberri - 2021-06-24 1\nThe Clayton taldeko kideak izango dira larunbateko protagonistak Monteazpiko terrazan Perlata taldearen batera. Taldea Arrasateko eszenatokira iritsiko da bederatzi abestiko disko berria aurkeztuz. Diska honetan, 'Phoenix' izenekoa "rock klasikoarantz biratzen eta musika influentziak erakusten" saiatu dira.\nUdalaxpeko txistulariak herria girotzen ibili dira atzo eta gaur\nUdalaxpeko txistulariak gaur arduratu dira San Joan egun honetan herria esnatzeaz. Goizeko 10:00etatik Arrasateko erdiguneko kaleetan zehar ibili dira txistu eta atabala doinuak zabalduz. Atzo arratsaldean ere kalerik kale ibili ziren giro euritsuaren aurrean kaleak girotzen. https://www.youtube.com/watch?v=HrWw_-DV0j0 https://www.youtube.com/watch?v=Qa_9bTBM8vE\nRebel Noise eta Libertad Condicionalek kontzertua eman dute ‘Monteazpiko terraza’n\nRebel Noise eta Libertad Condicional taldeek hasiera eman diote gaur arratsaldeko 19.00-etan ’Monteazpiko terraza’-ko egitarauari. Bertaraino herritar gazte ugari hurbildu dira musikaz eta giroaz gozatzeko helburuarekin. Bi taldeek kontzertu indartsua eskaini dute gaur arratsaldean eta jendeak gustora txalotu ditu abesti guztiak.\nMonteazpiko Terraza 23tik 26ra izango da zabalik\nMondraberri - 2021-06-15 1\n"Monteazpiko terraza" berria aurtengo San Juanetarako espero den berrikuntza handienetako bat da. Txosnetako arduradunek martxan jarri duten ekimen berria da, lau elkarteren lanaren bitartez. Gune berri horretan, mahai batean eserita egon beharko da nahitaez, eta ekainaren 23tik 26ra egongo da zabalik. Guztira 112 lagunentzako lekua izango du (kontuan hartuta LABIk datozen egunetan izan ditzakeen aldaketak).\nTestua: Arrasateko EH Bildu. Udalak San Joan jaiak ez antolatzeko erabakiarekin ados egon gara hasieratik. Administrazioari arduraz eta zuhurtziaz jokatzea dagokio beti eta, zer esanik ez, herritarren osasuna jokoan bada. Era berean, ekitaldi sinboliko eta bakar bat egiteko erabakia ere babestu...


LH4ko ikasleak 3. mailakoei bertsotan – Orereta Ikastola\nBertso saioa eskaini diete gaur 4. mailako ikasleek 3. mailakoei. Ikasturtean zehar lortu duten abilezia praktikan jarriz erakutsi diete nola kantatu bertsoak bat batean. 3. mailakoak ausartu dira puntuak edota errimak ematen. Oso saio politak izan dira.\nbertsolaritza euskara hizkuntza Lehen hezkuntza trasmisioa


Pilar Ansoategi Iribekanpos militanteari omenaldia egin zaio | Mondraberri Arrasateko Ataria\nHasiera Albisteak Pilar Ansoategi Iribekanpos militanteari omenaldia egin zaio\nSenide eta lagun ugarik ekitaldi xume eta hunkigarria egin diote, arrasatearrak berdintasunaren alde egindako borroka nabarmenduz, besteak beste.\nBideoak eta argazkia: Kepa Ormaetxea\nHileta zibilean, LKI alderdiko militante ohiek ondorengo mezua irakurri dute:\n“Pilar Ansoategi, 1974an ETA Seigarren Asanbladan hasi zen militatzen Puig Antichen Bar guardiako mobilizaioetik gentozen. Urte horretan herrian gurebelaunaldiak lortu zuen lehenengo Langileen mobilizazioak aurrera ateratzea.\nUnion Cerrajeran San Juanetan, Kooperatibetan balorazioen aurka, eta batez ere abenduaren 11ko greba orokorra. Hurrengo lau urteetan Arrasaten sekulako borrokak egon ziren, batzuk aipatzearren:\nGameyko despidoen aurkako elkartasuna, Annistiaren aldekoak, Martxoak Hiru, German Rodriguez (LKIkomilitantea), Emili, Roberto eta Zaparen hilketen aurka, Metalgintzako konbenioak…\nBazeuden, bai, baldintzak Erregimen Frankistarekin apurtzeko eta horregatik Konstituzioari etzetza bozkatu genion. Zergatik frankismoan bezela, La Cruz, (Elizako Iherarkia), La Espada (militarrak) eta El Saco (kapitala-Lapurren) interesak jartzen zirelako Herri zapalduen eta langileen interesen gainetik.\nOrdurako LKI, Liga Komunista Iraultzailea ginen. Pilar alderdi barruan emakumeen taldearen bultzatzailea zen, baita Komite Internazionalistako partaide ere.\nElkarrekin bidea egin genuen Zutik alderdia sortu arte, EMK (Maoistak) eta LKI (Troskoak) batuta.\nPilar eta biok auzo berean bizi ginen, Makatzenan, eta urte horietan auzoan martxan jarritako iniziatibak asko izan ziren: Umezaintza, Ekonomatoa, Piszina, Frontoia, marrazki tailerra, zine aretoa, filmarik ez zen eskaini baina urteetan bilera klandestinoak egiteko erabili genuen. Horregaitik poliziak uniforme gabekoak auzoan bonba bat jarri ziguten.\nPilarrek tinta Gorriz, Lilaz eta Umore onez idatzitako historia gurekin gelditzen da.\nAgur Bihotzeko laguna eta kamarada”


Udalak bilera egin du Aldundiarekin, Ugaldeako lanek herritarrei eragin ahal dizkien ondorioak gutxitzeko - Albisteak - Usurbil\nUdalak bilera egin du Aldundiarekin, Ugaldeako lanek herritarrei eragin ahal dizkien ondorioak gutxitzeko\nAste honetan hasi ditu Gipuzkoako Foru Aldundiak Ugaldea industriaguneko sarrera konpontzeko lanak, Udalari aurrez ezer esan gabe. Horren ondorioz, Udalak ezin izan die aurrez herritarrei jakinarazi lanek zirkulazioan nola eragingo duten. Halakorik berriz ez gertatzeko, bilera egin dute Udalak eta obra zuzendaritzak.\nUgaldea industriaguneko sarrera hobetzeko lanak hasi zituen astelehen goizean Gipuzkoako Foru Aldundiak. Lan horien bidez, konponbidean jarri nahi dira Ugaldeara sartzeko gaur egun dauden arazoak. Izan ere, sarrera arriskutsua du industriagune horrek, eta aspaldiko eskakizuna da Usurbilen sarrera hori hobetzea. Hala, hirugarren erreila egingo dute, industriagunera sartzeko itxaroteko erreila izango dena. Lanek bi hilabete iraungo dutela jakinarazi du Gipuzkoako Bide Azpiegituretako Departamenduak, eta lanen kostua 112.648,35 €-koa izango da.\nEdonola ere, berriz halakorik ez errepikatzeko eskatu diote bilera horretan, izan ere, astelehenean gertatu ziren erretentzioak eta ezustekoak ezin dutelako berriz gertatu. Zirkulazioan ahalik eta eragin txikiena izan dezan, aurrez abisatzeko eta udaltzainak jakinaren gainean jartzeko eskatu zaie.